Document ID: 31999D0781

KOMISSION PÄÄTÖS,
tehty 15 päivänä syyskuuta 1999,
EY:n perustamissopimuksen 81 artiklan mukaisesta menettelystä
(Asia IV/36.539 - British Interactive Broadcasting/Open)
(tiedoksiannettu numerolla K(1999) 2935)
(Ainoastaan englanninkielinen teksti on todistusvoimainen)
(1999/781/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon 6 päivänä helmikuuta 1962 annetun neuvoston asetuksen N:o 17, perustamissopimuksen 85 ja 86 artiklan ensimmäinen täytäntöönpanoasetus(1), sellaisena kuin se on viimeksi muutettuna asetuksella (EY) N:o 1216/1999(2), ja erityisesti sen 6 ja 8 artiklan,
ottaa huomioon asetuksen N:o 17 2 ja 4 artiklan mukaisesti 13 päivänä kesäkuuta 1997 jätetyn hakemuksen puuttumattomuustodistuksesta ja ilmoituksen poikkeusluvan saamiseksi,
on julkaissut yhteenvedon hakemuksesta ja ilmoituksesta(3) asetuksen N:o 17 19 artiklan 3 kohdan mukaisesti,
on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,
Sekä katsoo seuraavaa:
I ASIASELOSTUS
A. JOHDANTO
1) Osapuolet ilmoittivat 13 päivänä kesäkuuta 1997 komissiolle yhteisyrityksen, British Interactive Broadcasting Ltd:n, jäljempänä "BiB", nyttemmin Open, perustamisesta ja pyysivät asetuksen N:o 17 mukaisesti puuttumattomuustodistusta ja/tai poikkeuslupaa. BiB:n emoyhtiöt ovat BSkyB Ltd, BT Holdings Limited, Midland Bank plc ja Matsushita Electric Europe Ltd.
2) BiB:n tarkoituksena on tarjota uudenlaista palvelua, digitaalisia vuorovaikutteisia televisiopalveluja kuluttajille Yhdistyneessä kuningaskunnassa. Tähän kuuluu tarpeellisen infrastruktuurin ja palvelujen perustaminen, jotta yritykset, kuten pankit, valintamyymälät ja matkatoimistot, voivat olla suoraan yhteydessä kuluttajiin. Tärkeä osa tätä infrastruktuuria on digitaalinen kotipääte. BiB subventoi digitaalisten satelliittikotipäätteiden, satelliittiantennien ja lautasantennin taajuusmuuntimien(4) (LNB:t) vähittäismyyntihintaa.
3) Televisioyhtiöt käyttävät samaa infrastruktuuria, koska sen ansiosta ne voivat yhdistää vuorovaikutteisuuden palveluihinsa: esimerkiksi vuorovaikutteiset mainokset ja äänestykset tietokilpailuohjelmissa.
4) BiB tarjoaa myös tiettyjä palveluja suoraan kuluttajille, kuten sähköpostia, jäsenten saatavilla olevaa Internet-yhteyttä ("walled garden")(5) ja tietokonepelien lataamista. Sen palvelujen odotetaan olevan saatavilla syksyllä 1999.
B. OSAPUOLET
1. BT Holdings Limited
5) BT Holdings Limited on British Telecommunications plc:n, jäljempänä "BT", täysin omistama tytäryhtiö. BT:llä on toimilupa tiettyjen telepalvelujen tarjoamiseksi Yhdistyneessä kuningaskunnassa. Se toimittaa puhelinkeskuslinjoja kotitalouksien ja yritysten käyttöön sekä paikallis-, kauko- ja ulkomaanpuheluja (Yhdistyneestä kuningaskunnasta ja Yhdistyneeseen kuningaskuntaan) sekä muita telepalveluja ja asiakkaiden tiloissa tarvittavia laitteita.
2. British Sky Broadcasting Ltd
6) British Sky Broadcasting Ltd, jäljempänä "BskyB", on British Sky Broadcasting Group plc:n, jäljempänä "BskyB Group", täysin omistama tytäryhtiö. News Corporation omistaa 39,88 prosenttia BSkyB Group plc:n osakkeista.
7) BSkyB on analogisia maksutelevisiopalveluja tarjoava yleisradiotoiminnan harjoittaja, jonka palveluja toimitetaan Yhdistyneessä kuningaskunnassa ja Irlannissa suorana satelliittijakeluna ("direct-to-home", DTH) Astra-satelliittien välityksellä sekä kaapelijakeluna. BSkyB toimii näillä aloilla sekä vähittäis- että tukkuportaalla. Se aloitti digitaalisen satelliittivälitteisen maksutelevisiopalvelun 1 päivänä lokakuuta 1998 käyttäen digitaalista kotipäätettä, satelliittiantennia ja lautasantennin taajuusmuunninta, joita BiB subventoi. BSkyB Group tarjoaa myös ehdollisen pääsyn palveluja ja muita maksutelevision vaatimia teknisiä palveluja.
3. Midland Bank plc
8) Midland Bank plc, jäljempänä "Midland", on pörssiyhtiö, jolle Englannin keskuspankki on antanut toimiluvan pankkitoiminnan harjoittamiseen. Se on osa HSBC-yhtymää ja on holdingyhtiön HSBC Holdings plc välitön tytäryhtiö. Midland ja muut HSBC-yhtymän yhtiöt tarjoavat pankki- ja rahoituspalveluja Yhdistyneessä kuningaskunnassa ja eri puolilla maailmaa.
4. Matsushita Electric Europe (Headquarters)
9) Matsushita Electric Europe (Headquartes) Limited, jäljempänä "Matsushita", on Matsushita Electric Industrial Co, Ltd:n, jäljempänä "MEI", täysin omistama tytäryhtiö. MEI on kotitalouksien, teollisuuden ja kaupalliseen käyttöön tarkoitettujen elektronisten ja sähkötuotteiden sekä niihin liittyvien ohjelmistojen ja tietotekniikan suunnittelija, kehittäjä ja valmistaja. MEI-yhtymä toimii maailmanlaajuisesti ja harjoittaa valmistusta ja/tai myyntiä muutamien tytäryhtiöiden kautta Yhdistyneessä kuningaskunnassa ja muissa jäsenvaltioissa.
C. MERKITYKSELLISET MARKKINAT
10) BiB toimii ensi sijassa digitaalisten vuorovaikutteisten televisiopalvelujen markkinoilla ja teknisten palvelujen markkinoilla. Kaksi sen emoyhtiöistä, BSkyB and BT, toimivat markkinoilla, jotka liittyvät läheisesti yhteen tai useampaan näistä markkinoista.
1. Tuotemarkkinat
a) Digitaaliset vuorovaikutteiset televisiopalvelut
11) Seuraavat palvelut ovat osa BiB:n digitaalisia vuorovaikutteisia televisiopalveluja: kotipankkipalvelut, kotiostospalvelut, loma- ja matkapalvelut, pelien lataaminen, verkko-opiskelu, ajanviete- ja vapaa-ajan palvelut, urheilu, moottorimaailma, rajoitettu määrä kolmansien tuottamia Internet-sivuja, jotka ovat vain jäsenten saatavilla ("walled garden"), sekä sähköposti- ja julkiset palvelut. BiB kuvaa tuotteita tai palveluja sen infrastruktuurin kautta tarjoavia vähittäiskauppiaita "sisällöntuottajiksi".
12) Komissio katsoo, että digitaaliset vuorovaikutteiset televisiopalvelut muodostavat erilliset markkinat.
13) Tuotemarkkinoita määriteltäessä tärkein tekijä on kysynnän korvattavuuden arviointi. Koska sellaisia digitaalisia vuorovaikutteisia televisiopalveluja, joita BiB aikoo tarjota, ei tällä hetkellä ole tarjolla kaikkialla Yhdistyneessä kuningaskunnassa(6), käytettävissä ei ole tietoja sen arvioimiseksi, mikä on kuluttajien mahdollinen reaktio hypoteettisesti pieneen pysyvään muutokseen BiB:n palvelujen ja niiden mahdollisten vaihtoehtojen suhteellisissa hinnoissa(7). Kysynnän korvattavuutta voidaan myös arvioida vertailemalla tuotteiden tai palvelujen ominaispiirteitä sen määrittämiseksi, ovatko ne erityisen sopivia tyydyttämään jatkuvat tarpeet ja ovatko ne vain tietyssä määrin korvattavissa muilla tuotteilla tai palveluilla(8).
14) Komissio otti yhteyttä BiB:n tärkeimpiin mahdollisiin asiakkaisiin ja toimialan tärkeimpiin yrityksiin selvittääkseen niiden näkemykset merkityksellisten markkinoiden rajoista ja saadakseen tarpeelliset todisteet päätelmän tekemiseksi. Tässä yhteydessä komissio on myös ottanut huomioon, että sisällöntuottajien valmius maksaa BiB:lle ollakseen osa sen palvelua ja niiden todennäköinen reaktio pieneen pysyvään hinnankorotukseen riippuvat viime kädessä loppukäyttäjien asenteesta. Sen vuoksi vähittäiskysynnän korvattavuus digitaalisille vuorovaikutteisille televisiopalveluille on määräävässä asemassa määriteltäessä tuotantoketjun alkupään markkinat, joilla BiB:n kaltaiset palveluntarjoajat tarjoavat digitaalisia vuorovaikutteisia televisiopalveluja sisällöntuottajille.
15) Mahdolliset sisällöntuottajat ovat vahvistaneet komissiolle, että palvelukokonaisuuden laajuus houkuttelee niitä digitaalisten vuorovaikutteisten televisiopalvelujen alustaan, sillä ne uskovat, että asiakkaita houkuttelee palvelujen laaja valikoima(9). Toisin sanoen kyseinen palvelujen valikoima lisää sisällöntuottajien mahdollisten asiakkaiden määrää. Televisioliittymä tarjoaa sisällöntuottajille pääsyn tuotteidensa tai palvelujensa ainutlaatuisille massamarkkinoille, jotka kattavat mahdollisesti lähes 100 prosenttia brittiläisistä talouksista.
16) Loppukäyttäjän kysynnän korvattavuus vuorovaikutteisten palvelujen kokonaisuuden osalta on erotettavissa osan kokonaisuudesta muodostavien yksilöllisten palvelujen kysynnän korvattavuudesta tai BiB:n palvelujen asiakkaiden lähellä olevista vaihtoehtoisista lähteistä, kuten vähittäisliikkeistä tai mikrotietokoneiden kautta saatavilla olevista vuorovaikutteisista palveluista. Digitaaliset vuorovaikutteiset televisiopalvelut ja maksutelevisiopalvelut ovat erilliset markkinat.
17) Kuten johdanto-osan 18-23 kappaleessa esitetään, tämä päätelmä perustuu tarjottujen tuote- ja palvelulajien erilaisiin ominaispiirteisiin ja kuluttajien näkemyksiin niiden korvattavuudesta, mikä tarkoittaa, että asiakkaat eivät voi helposti vaihtaa vaihtoehtoiseen tuotteeseen ja/tai palveluun tai muualla toimiviin toimittajiin.
Markkinat eroavat tavanomaisesta vähittäiskaupasta
18) Vähittäismyyntipalvelut ovat vain yksi osa digitaalisten vuorovaikutteisten televisiopalvelujen tyypillisestä palvelukokonaisuudesta. Sähköposti, tietokonepelien lataaminen, rajoitettu pääsy Internetiin ja tietopalvelut ovat myös osa kokonaisuutta. Tällaisen palvelukokonaisuuden tarjoaminen tuottaa mittakaavaetuja, sillä kunkin yksittäisen palvelun edellyttämä perusrakenne on sama. BiB markkinoi tätä palvelukokonaisuutta ja on tehnyt siitä sopimuksen BSkyB:n kanssa. Yksittäisten sisällöntuottajien tuotemerkistä eroavan vuorovaikutteisen palvelumerkin myynninedistäminen viittaa vahvasti siihen, että BiB katsoo sen omien palvelujen eroavan tavanomaisten vähittäiskauppojen palveluista.
19) BiB:n tarjoamien vähittäismyyntipalvelujen ja tavanomaisten vähittäiskauppojen palvelujen ominaispiirteet ovat huomattavan erilaiset. Erityisesti tuote- ja palveluvalikoima on todennäköisesti online-ympäristössä huomattavasti suppeampi kuin tavanomaisissa vähittäisliikkeissä. Tämä on erityisen todennäköistä elintarvikkeiden kaltaisten helposti pilaantuvien tuotteiden kohdalla tai tilaa vievien tavaroiden kohdalla, joiden varastointi- ja jakelukustannukset ovat korkeat. Vähittäiskaupasta ja digitaalisten vuorovaikutteisten televisiopalvelujen kautta ostettujen tuotteiden tai palvelujen välillä on hintaero, vaikka vain toimituskulujen muodossa. Hinnan osalta näyttää siltä, että kuluttajat ovat halukkaita maksamaan ylimääräistä kotiostospalvelujen mukavuudesta(10).
20) Edellä mainitun perusteella digitaalisten vuorovaikutteisten televisiopalvelujen markkinat ovat erillään tavanomaisista tuotteiden ja palvelujen vähittäiskaupan markkinoista.
Television kautta saatavilla olevien digitaalisten vuorovaikutteisten palvelujen markkinoiden ja mikrotietokoneiden kautta saatavilla olevien vastaavien palvelujen markkinoiden ero
21) Sekä kysynnän korvattavuutta koskevan testin että television tai mikrotietokoneiden kautta saatavilla olevien vuorovaikutteisten palvelujen ominaispiirteiden välisten erojen perusteella voidaan päätellä, että kyseessä on kahdet erilliset tuotemarkkinat. Televisioiden kautta saatavien palvelujen pientä pysyvää hinnankorotusta ei todennäköisesti rajoita se, että palveluja on saatavilla myös mikrotietokoneiden kautta. Vaikka televisioita on kaikkialla, vain noin 25 prosentilla Yhdistyneen kuningaskunnan kotitalouksista on mikrotietokone ja alle puolella näistä on myös modeemi. Koska mikrotietokoneiden kustannukset ovat suhteellisen suuret, myös loppukäyttäjille aiheutuvat vaihtokustannukset olisivat korkeat. Osapuolet ovat itse todenneet, että television kautta saatavilla olevien palvelujen kulutuskysyntä eroaa mikrotietokoneiden kautta saatavilla olevien palvelujen kysynnästä. Ne viittaavat televisioiden ja mikrotietokoneiden ostohintojen ja käyttötapojen eroihin(11). Digitaaliset vuorovaikutteiset televisiopalvelut voidaan erottaa mikrotietokonepalveluista myös siten, että vuorovaikutteisuus voidaan liittää tavanomaista lähetysmuotoa käyttäviin viihdekanaviin.
22) Tämän eron vahvistaa eräiden vähittäismyyjien reaktio(12); kertomansa mukaan tarjotessaan digitaalisia vuorovaikutteisia palveluja television kautta he pyrkivät tavoittamaan eri asiakasryhmiä ja käyttävät saman yhtymän eri tavaramerkkejä kuin tarjotessaan niitä mikrotietokoneiden kautta(13).
Markkinat eroavat maksutelevision markkinoista
23) Maksutelevisiopalvelujen kysyntä ja niiden ominaispiirteet ja aiottu käyttö eroavat suuresti digitaalisten vuorovaikutteisten televisiopalvelujen kysynnästä, palvelujen piirteistä ja käytöstä, sillä edelliset ovat suurelta osin viihdepalveluja, jälkimmäiset kaupankäyntiin tai tiedotukseen liittyviä palveluja(14). BiB:n kaltaisten vuorovaikutteisten televisiopalvelujen toimittajien toimiala sulkee pois sellaiset ajanvietemuodot kuin maksutelevisiokanavat, joissa television katselu sinänsä on katsojan pääasiallinen ajanvietemuoto. Digitaalisten vuorovaikutteisten televisiopalvelujen markkinat täydentävät maksutelevisiomarkkinoita ja ovat niistä erillään.
b) Maksutelevisio
24) Maksutelevisio muodostaa tuotemarkkinat, jotka ovat erillään maksuttomien lähetysten markkinoista, toisin sanoen mainoksin tai osittain tai kokonaan televisioluvilla rahoitettujen lähetysten markkinoista(15). Lupamaksuin ja mainoksin kustannetussa televisiotoiminnassa kaupankäyntisuhde on ainoastaan ohjelmantoimittajan ja mainosalan välillä, kun taas maksutelevisiossa kaupankäyntisuhde on ohjelmantoimittajan ja tilaajana toimivan katsojan välillä. Kilpailuedellytykset ovat vastaavasti erilaiset näiden kahden televisiomuodan kohdalla. Lupamaksuin ja mainoksin kustannetussa televisiotoiminnassa katsoja- ja mainosmäärät ovat tärkeitä mittareita, mutta maksutelevision kohdalla avaintekijöitä ovat kohderyhmien mielenkiinnon herättävien ohjelmien muodostaminen ja tilaajien määrä.
25) Komissio on todennut aikaisemmin, että ei ole mitään syytä erottaa analogisen ja digitaalisen maksutelevision markkinoita toisistaan(16). Digitaalinen maksutelevisio on vain analogista maksutelevisiota seuraava myöhempi kehitysaskel eikä se siten muodosta erillisiä merkityksellisiä tuotemarkkinoita. Huomioon tulisi ottaa myös se, että seuraavien vuosien aikana analogiset maksutelevisiolähetykset korvautuvat täysin digitaalisilla maksutelevisiolähetyksillä.
26) Maksutelevisio on tilaajien saatavilla Yhdistyneessä kuningaskunnassa eri lähetysmuodoissa: digitaalisina maanpäällisinä televisiolähetyksinä, satelliittilähetyksinä (analogiset ja digitaaliset) ja kaapelilähetyksinä (analogiset, digitaalisten kaapelilähetysten odotetaan alkavan lähitulevaisuudessa). Yhdistyneessä kuningaskunnassa ei ole tarpeen erottaa maksutelevisiomarkkinoita toisistaan lähetystavan mukaan. Yhden lähetysmuodon kautta tarjotut maksutelevisiopalvelut muodostavat kilpailupainetta niiden tarjoamiselle toisella tavalla. Aikaisemmat tiedot osoittavat, että tämä pitää paikkansa satelliitti- ja kaapelivälitteisen maksutelevision kohdalla. Loppukäyttäjien käytöksestä ilmenee, että näiden palvelujen katsotaan korvaavan toisensa. Kaapeli- ja satelliittivälitteiset maksutelevisiopalvelut ovat muodoltaan hyvin samanlaisia(17), samoin kuin niiden hinnat. BSkyB:n peitto[...](18). Lisäksi BSkyB:n vaihtuvuusaste (churn rate)(19)[...](20). Näin ollen se, että satelliittiasiakkaat ovat saattaneet ostaa satelliittikotipäätteen ja/tai satelliittiantennin, ei muodosta sellaista merkittävää lukitsevaa vaikutusta, että vaihtaminen satelliitti- ja kaapelipalvelujen välillä olisi epätodennäköistä. Ei myöskään ole perusteltua erottaa erillisiä tuotemarkkinoita digitaalisen maanpäällisen maksutelevision osalta.
27) Yhdistyneessä kuningaskunnassa on siten yhdet maksutelevisiomarkkinat, eikä analogisia ja digitaalisia lähetyksiä tai eri lähetysmuotoja eroteta toisistaan.
c) Maksutelevisio-operaattoreille tarjottavien elokuva- ja urheilukanavien tukkumarkkinat
28) Kokemus on osoittanut, että menestyäkseen maksutelevisio-operaattorin on tärkeää sisällyttää elokuva- ja urheilukanavat osaksi palvelua(21). BSkyB on itse tunnistanut "elokuvat ja urheilun tärkeimmiksi myynninvetäjiksi"(22). Tiettyjen kanavien kysyntä maksutelevisio-operaattorien taholta kuvastaa niiden asiakkaiden kysyntää. Maksutelevisiokanavat, joilla lähetetään vastikään julkaistuja elokuvia ja suosittujen urheilutapahtumien suoria lähetyksiä, keräävät suurimmat katsojaluvut(23). Tällaisten kanavien tilaaminen on usein kalleinta. Kun tiettyyn aihepiiriin keskittyvät tai yleiset maksutelevisiokanavat toimitetaan asiakkaille osana kokonaisuutta, elokuva- ja urheilukanavista veloitetaan yksittäin. Maksutelevisiolle on ratkaisevan tärkeää se, että urheilu- ja elokuvaohjelmat saavuttavat erittäin korkeat katsojaluvut, sillä tämä kuvastaa katsojien valmiutta maksaa urheilu- ja elokuvakanavista enemmän kuin muista kanavista.
29) Elokuva- ja urheilukanavien tukkuhinta on muiden kanavien hintaa huomattavasti korkeampi: suhteellisten hintojen pienet pysyvät korotukset ovat olleet kannattavia. Jos otetaan huomioon BSkyB:lle kaikkein edullisimmat luvut BSkyB:n kaapelioperaattoreille toimittamien kanavien tukkuhintalistasta (taksaluettelo), niin yhden ainoan elokuva- tai urheilukanavan hankkiminen maksaa kaapelilähetystoiminnan harjoittajalle vähintään seitsemän kertaa kaikkein kalleimman Sky-peruskanavan hinnan(24). Tämä osoittaa, että elokuva- ja urheilukanavien tarjonta tukkuportaalla muodostaa erilliset markkinat(26). Käsiteltävänä olevan asian kannalta ei ole välttämätöntä päättää, onko elokuva- ja urheilukanavilla eri tukkumarkkinat(27).
d) Digitaalisten vuorovaikutteisten televisiopalvelujen ja maksutelevision tekniset palvelut
30) Komissio on monissa päätöksissään määritellyt tuotemarkkinat, jotka koskevat maksutelevisiolle välttämättömien teknisten palvelujen tarjoamista tukkuperiaatteella(28). Nämä palvelut koostuvat suurelta osin kotipäätteiden tarjoamisesta, ehdollisen pääsyn palveluista(29), joihin kuuluvat myös älykortit, tilaajahallintopalveluista(30), ja niihin voivat kuulua myös palvelut, jotka liittyvät pääsyyn elektroniseen ohjelmavalikkoon (EPG)(31), ja sellaisten sovellusten laatiminen, jotka ovat yhteensopivia kotipäätteessä olevan sovellusohjelmaliittymän kanssa(32). Digitaalisten vuorovaikutteisten televisiopalvelujen tarjoaminen edellyttää myös järjestelmää, jolla maksut voidaan suorittaa turvallisessa ympäristössä. Suoritusten käsittelyjärjestelmä (Transaction Management System, TMS) muodostaa osan tätä järjestelmää. Se on ohjelmisto, jolla valtuutetaan ja suoritetaan rahansiirtoja, ja se yhdistää eri sisällöntuottajien online-palvelimiin. TMS myös reitittää maksupyyntöjä merchant acquiring -järjestelmään. Tämä on vähittäiskauppiaiden ja muiden tavaroiden ja palvelujen myyjien saamien luotto- ja maksukorttimaksujen käsittelyä.
31) Maksutelevisiopalveluille ja digitaalisille vuorovaikutteisille televisiopalveluille välttämättömät tekniset palvelut ovat suurelta osin päällekkäisiä. Tällaisia palveluja ovat kotipäätteiden tai elektronisen ohjelmavalikon käyttöönsaattaminen. Digitaalisia vuorovaikutteisia televisiopalveluja varten on tarjottava ehdollisen pääsyn palveluja muihin kuin lähetettäviin (toisin sanoen online-) tietoihin ("pääsynvalvontapalvelut") ja suoritusten käsittelypalveluja.
32) Kunkin teknisen palvelun perustana olevat taidot ja tekniikat, joita tarvitaan maksutelevisiopalveluissa ja/tai digitaalissa vuorovaikutteisissa televisiopalveluissa, ovat joiltain osin erilaiset. Näin ollen kapeammat tuotemarkkinat voivat olla olemassa(33). Ei ole kuitenkaan tarpeellista määrittää näitä markkinoita tässä asiassa. Merkitykselliset tuotemarkkinat ovat siten digitaalisille vuorovaikutteisille televisiopalveluille ja maksutelevisiolle välttämättömien teknisten palvelujen markkinat(34).
e) Liityntäverkkomarkkinat televiestinnässä ja siihen liittyvissä palveluissa
33) Aiemmin telepalvelujen kysyntä kohdistui lähes yksinomaan tavanomaisiin puhelinliikennepalveluihin, vaikka aivan viime aikoina datapalvelujen - esimerkiksi Internet-yhteyksien - kysyntä on kasvanut huomattavasti. Tarjotakseen näitä palveluja yritykset tarvitsevat infrastruktuurin, joka mahdollistaa niiden tarjoamisen kotitalouksille.
34) Se, että telepalvelut yleensä sisältävät kaksisuuntaista viestintää, asettaa suuria vaatimuksia näissä palveluissa käytettävälle infrastruktuurityypille. Aikaisemmin tämän vaatimuksen kykeni täyttämään ainoastaan kuparijohtimiin perustuva yleinen televerkko, tosin viime vuosina on kehitetty vaihtoehtoisia pääsymekanismeja, kuten kaapelitelevisioverkot ja johdottomat verkot.
35) Kaapelitelevisioverkot voivat tarjota erilaisia palveluja, jotka vaihtelevat puhelinliikenteestä tilauspalveluihin ja täydellisiin lähetyspalveluihin asti.
36) Johdottomien kiinteiden verkkojen asennus on yleensä halvempaa kuin johdollisten verkkojen asennus. Nykyisin Yhdistyneessä kuningaskunnassa käytettävien johdottomien verkkojen kaistanleveys on suhteellisen kapea, eikä näitä verkkoja voida käyttää yhtä laajan palveluvalikoiman tarjoamisessa kuin kaapeliverkoissa voidaan tarjota. Johdottomien verkkojen ei luultavasti pitäisi olla osa merkityksellisiä tuotemarkkinoita, vaikkakaan tässä asiassa tehtyjä päätelmiä ei muutettaisi, jos johdottomat verkot otettaisiin mukaan markkinoiden määritelmään.
37) GSM-standardiin tai DCS 1800 -standardiin perustuvat digitaaliset matkapuhelinverkot eivät voi tarjota yhtä laajaa palveluvalikoimaa kuin kupari- tai kaapeliverkot, vaikka tämä voi muuttua keskipitkällä tai pitkällä aikavälillä uuden matkapuhelinstandardin, UMTS:n, käyttöönoton myötä. Kun otetaan huomioon kiinteässä tai johdottomassa verkossa tarjottavien puhelinpalvelujen ominaispiirteiden ja hintojen erot digitaaliseen matkapuhelinverkkoon verrattuna, kyseiset palvelut muodostavat erilliset markkinat. Kun lisäksi otetaan huomioon nykyisten matkapuhelinverkkojen hyvin vähäinen tiedonsiirtokapasiteetti, niitä ei voida katsoa korvaaviksi infrastruktuuritasolla.
38) Telealan erilliset liityntäverkkomarkkinat ovat siis olemassa. Näihin luetaan kuuluviksi BT:n perinteinen kuparijohdinverkko ja kaapelioperaattorien kaapeliverkot.
39) Tässä asiassa ei ole tarpeen päättää, onko olemassa erilliset asiakasliityntämarkkinat myös lähtevän liikenteen ja tulevan liikenteen välityspalvelujen osalta.
2. Maantieteelliset markkinat
40) Yhdistynyt kuningaskunta muodostaa maantieteelliset markkinat, joilla kaikkia edellä mainittuja merkityksellisiä markkinoita olisi arvioitava.
a) Digitaaliset vuorovaikutteiset televisiopalvelut
41) BiB aikoo toimia Yhdistyneessä kuningaskunnassa. Yhteisyrityksen tarjoamat digitaaliset vuorovaikutteiset televisiopalvelut ja BSkyB:n Yhdistyneessä kuningaskunnassa tarjoamat digitaaliset maksutelevisiopalvelut liittyvät kiinteästi yhteen. Molemmat palvelulajit mukautetaan kansallisen maun mukaisesti. Kaupankäyntiin ja tiedotukseen liittyvien BiB:n palvelujen kysyntä on suurelta osin kansallista. Kaupankäyntipalvelut perustuvat vähittäiskauppoihin, joilla on kansallista tai alueellista toimintaa, ja hinta ilmoitetaan punnissa. Tiedotuspalvelut liittyvät suurelta osin tietojen kansalliseen kysyntään. Digitaalisten vuorovaikutteisten palvelujen markkinat ovat kansalliset ja rajoittuvat tässä asiassa Yhdistyneeseen kuningaskuntaan.
b) Maksutelevisio
42) Maksutelevisiolähetysten markkinat ovat suurelta osin kieli-, kulttuuri-, toimilupa- ja tekijänoikeussyistä yleensä kansalliset tai ulottuvat yhden kielen alueelle. Tässä asiassa sillä, kattavatko markkinat ainoastaan Yhdistyneen kuningaskunnan vai myös Irlannin, ei ole merkitystä oikeudellisen arvioinnin kannalta.
c) Elokuva- ja urheilukanavien tukkujakelu maksutelevisio-operaattoreille
43) BSkyB omistaa suurimman osan perustana olevista ohjelmaoikeuksista ja toimittaa kanavat sekä Yhdistyneessä kuningaskunnassa että Irlannissa. Kansalliset mieltymykset erityisesti urheiluohjelmien osalta johtaisivat siihen, että palvelumarkkinat määritellään kansallisiksi. Tässä asiassa sillä, kattavatko markkinat ainoastaan Yhdistyneen kuningaskunnan vai myös Irlannin, ei ole merkitystä oikeudellisen arvioinnin kannalta.
d) Maksutelevision ja digitaalisten vuorovaikutteisten televisiopalvelujen tekniset palvelut
44) Sama maantieteellisten markkinoiden määritelmä, jota sovelletaan maksutelevisioon, koskee myös näitä markkinoita, joiden komissio on jo tunnustanut liittyvän läheisesti maksutelevisiomarkkinoihin(35).
45) Näiden markkinoiden kansallista luonnetta tukee se, että Yhdistyneessä kuningaskunnassa on erityinen sääntelyjärjestelmä televisiosignaalien lähetystä koskevien standardien käytöstä 24 päivänä lokakuuta 1995 annetun Euroopan parlamentin ja neuvoston direktiivin 95/47/EY(36) puitteissa.
46) Direktiivi 95/47/EY on Yhdistyneessä kuningaskunnassa saatettu osaksi kansallista lainsäädäntöä parlamenttilailla ja täytäntöönpanoa koskevalla säädöksellä(37) ja sen mukaan digitaalisiin televisiolähetyspalveluihin on tarjottava ehdollinen pääsy oikeudenmukaisilla, kohtuullisilla ja syrjimättömillä ehdoilla. Yhdistyneessä kuningaskunnassa kyseisten palvelujen tarjoajien on noudatettava vuoden 1984 televiestintälain (Telecommunications Act 1984) 7 pykälän mukaisesti 7 päivänä tammikuuta 1997 annetun ehdollisen pääsyn ryhmätoimiluvan (Conditional Access Class Licence) ehtoja.
47) Direktiivin 95/47/EY ehdollisen pääsyn digitaalisia palveluja koskevien velvoitteiden soveltamisala on rajoitettu kyseisten palvelujen tarjoamiseen "yleisradiotoiminnan harjoittajille" "digitaalisia televisiopalveluja varten". Kumpaakaan termiä ei ole määritelty. Ehdollista pääsyä käytetään kuitenkin myös sellaisiin palveluihin, jotka eivät ole yleisradiotoimintaa (esimerkiksi online-palvelut) tai televisiopalveluja (esimerkiksi digitaalinen radio). Yhdistyneen kuningaskunnan sääntelyjärjestelmässä näiden palvelujen ehdollisen pääsyn toimittamista kutsutaan pääsynvalvontapalveluiksi (access control). The Office of Telecommunications, jäljempänä "Oftel", ja Yhdistyneen kuningaskunnan kauppa- ja teollisuusministeriö ovat myöntäneet pääsynvalvontapalvelujen tarjoajille ryhmätoimiluvan, joka tuli voimaan 31 päivänä joulukuuta 1997(38). Tämä toimilupa laajentaa direktiivin 95/47/EY velvoitteet ulottamalla yleisradiotoiminnan harjoittajille myönnetyt oikeudet muille palveluntarjoajille.
48) Riippumaton televisiokomissio (Independent Television Commission, ITC) ja Oftel sääntelevät pääsyä elektronisiin ohjelmavalikkoihin. ITC julkaisi vuonna 1997 elektronisia ohjelmavalikkoja koskevat käytännesäännöt(39), joiden tarkoituksena on varmistaa, että pääsy ohjelmavalikkoihin myönnetään oikeudenmukaisilla, kohtuullisilla ja syrjimättömillä ehdoilla(40). Erityisesti käytännesäännöissä edellytetään ohjelmavalikkojen tarjoajien varmistavan, ettei ohjelmavalikko estä tai vaikeuta katsojien pääsyä ilmaisiin lähetyspalveluihin. Säännöissä edellytetään myös, että BSkyB:n kaltaiset vertikaalisesti integroituneet ohjelmavalikkojen tarjoajat kohtelevat muiden yleisradiotoiminnan harjoittajien/palveluntarjoajien televisiopalveluja samalla tavalla kuin omia tai niihin liittyviä palveluja myöntäessään pääsyn ohjelmavalikkoon. Oftel määräsi samanlaisista periaatteista(41) suuntaviivoissaan "Guidelines to the Regulation of the Provision of Conditional Access for Digital Television Services"(42). Oftel katsoo elektronisen ohjelmavalikon olevan osa ehdollisen pääsyn järjestelmää sikäli kuin se valvoo katsojien pääsyä televisiopalveluihin. Se katsoo järjestelmän olevan siten tekninen ehdollisen pääsyn palvelu, joka kuuluu direktiivin 95/74/EY säännökset täytäntöönpanevan ehdollisen pääsyn ryhmätoimiluvan soveltamisalaan. Näin ollen kyseisiä palveluja on tarjottava oikeudenmukaisilla, kohtuullisilla ja syrjimättömillä ehdoilla.
49) Sillä, kattavatko markkinat ainoastaan Yhdistyneen kuningaskunnan vai myös Irlannin, ei ole merkitystä oikeudellisen arvioinnin kannalta.
e) Liityntäverkkomarkkinat televiestinnässä ja siihen liittyvissä palveluissa
50) Kun otetaan huomioon BT:n entisen televiestintämonopolin kansallinen luonne, sääntelyjärjestelmän kansallinen luonne ja televiestintäinfrastruktuurin kautta tarjottavien palvelujen kysynnän kansallinen luonne, liityntäverkkomarkkinat olisi myös katsottava kansallisiksi.
3. Markkinarakenne
a) Digitaaliset vuorovaikutteiset televisiopalvelut
51) BiB:n palveluja ei tarjota vielä kovinkaan laajasti Yhdistyneen kuningaskunnan markkinoilla(43).
52) Kehitteillä tai kokeiluvaiheessa on useita hankkeita, jotka mahdollistavat televisioiden käytön näyttölaitteina katsottaessa Internet-pohjaista sisältöä tai sisältöä, joka kuuluu sovelluskohtaisesti tiettyyn palveluun. Muita vastaavanlaisia palveluja tuotaneen siten Yhdistyneen kuningaskunnan markkinoille lyhyellä tai keskipitkällä aikavälillä(44).
53) Yhdistyneessä kuningaskunnassa käytettävissä kaapeliverkoissa on mahdollisuus kaksisuuntaiseen tiedonsiirtoon. Tällä hetkellä sekä digitaaliset satelliitti- että digitaaliset maanpäälliset lähetykset ovat yksisuuntaisia. Vuorovaikutteisuuden mahdollistaa kuitenkin yleisen puhelinverkon (PSTN) käyttö paluupolkuna. Lyhyellä ja keskipitkällä aikavälillä on mahdollista käyttää kyseisiä palveluja yleisen puhelinverkon kautta, sillä digitaalista tekniikkaa, kuten digitaalista tilaajayhteyttä (DSL), voidaan käyttää parantamaan sen ominaisuuksia.
54) Käytettävällä siirtomenetelmällä voi olla vaikutusta tarjottujen digitaalisten vuorovaikutteisten televisiopalvelujen luonteeseen. Esimerkiksi digitaalisten maanpäällisten lähetysten kapasiteettirajoitukset vaikuttavat tarjottavien palvelujen määrään. Lisäksi palvelujen määrä on säännelty, sillä ainoastaan korkeitaan 10 prosenttia digitaalisesta maanpäällisestä yleisradiotoiminnan kapasiteetista voidaan käyttää muihin kuin ohjelmapalveluihin, kuten tekstiin tai dataan(45). Tällaisia teknisiä tai sääntelyrajoituksia ei ole digitaalisille kaapeli- tai satelliittilähetyksille, joita BiB aikoo toimittaa. Digitaalisen satelliittilähetyksen avulla voidaan siten tarjota laajempi palveluvalikoima kuin digitaalisen maanpäällisen lähetyksen avulla. BiB voi tarjota kyseessä olevan valikoiman ehdotetun tyyppisiä palveluja nimenomaan yleisradiotoiminnan digitalisoinnin johdosta, vaikka tällaisten palvelujen tarjoaminen olisikin teknisesti mahdollista analogisen yleisradiotoiminnan yhteydessä.
b) Maksutelevisio
Yhdistyneen kuningaskunnan maksutelevisio-operaattorit
Satelliitti
55) Satelliittivälitteisiä maksutelevisiopalveluja tarjoaa ensi sijassa BSkyB, vaikka tiettyjä markkinarakokanavia kuten "The Racing Channel" (hevoskilpailut) ja "Zee TV" (lähetyksiä Intian eri kielillä) tarjotaan myös satelliitin kautta. BSkyB:n maksutelevision tilaajamäärät ovat huomattavasti suuremmat kuin näiden yksittäisten markkinarakokanavien tilaajamäärät(46).
56) BSkyB:n satelliittivälitteinen maksutelevisiopalvelu koostuu sen kokonaan tai osittain omistamista kanavista sekä ulkopuolisten omistamista kanavista. BSkyB omistaa ja ylläpitää 13 kanavaa: 6 peruskanavaa(47), 6 lisäpalvelutason elokuva- ja urheilukanavaa(48) ja Sky Box Office -kertamaksukanava. BSkyB ylläpitää myös 11 kanavaa kolmansien kanssa omistamiensa yhteistyöyritysten kautta(49).
57) BSkyB otti 1 päivänä lokakuuta 1998 käyttöön digitaalisen maksutelevisiopalvelun analogisen palvelun lisäksi. Sekä analogisissa että digitaalisissa palveluissa erotetaan perus- ja lisäpalvelutason kanavat(50). Vaikka BSkyB tarjoaa yhden analogisen peruskanavakokonaisuuden ("Sky Multi Channels Package", jossa on 29 kanavaa), se tarjoaa kuitenkin useita erilaisia digitaalisia peruskokonaisuuksia. Digitaalinen palvelu tarjoaa laajemman lisäpalveluvalikoiman, digitaaliset radiopalvelut mukaan luettuina. BSkyB:n digitaalinen maksutelevisiopalvelu sisältää yhteensä noin 200 kanavaa.
58) Noin [...](51) prosenttia BSkyB:n analogisten palvelujen tilaajista valitsee lisäpalvelutason elokuva- ja urheilukanavia peruskanavien lisäksi.
59) BSkyB:n analoginen palvelu lähetetään Astra-satelliittien välityksellä ja se on asiakkaiden tilattavissa Yhdistyneessä kuningaskunnassa ja Irlannissa. Satelliittivastaanotto on mahdollista lähes kaikilla näiden maiden alueilla. Myös BSkyB:n digitaalinen palvelu lähetetään Astra-satelliittien kautta. Tämä palvelu ei kuitenkaan ole vielä saatavilla Irlannissa, mutta BSkyB aikoo aloittaa kyseisen palvelun siellä lähitulevaisuudessa.
Kaapeli
60) Myös monet kaapelioperaattorit tarjoavat maksutelevisiopalveluja Yhdistyneessä kuningaskunnassa. Kaapelioperaattorien on kilpailtava alueellisista toimilupasopimuksista palvelujen tarjoamiseksi. Toisin kuin eräissä muissa Euroopan maissa Yhdistyneen kuningaskunnan kaapeliverkot on rakennettu sekä televisio- että puhelinpalvelujen jakeluun. Yhdistyneen kuningaskunnan televisiokotitalouksista 1 päivänä heinäkuuta 1998 hieman yli 75 prosenttia(52) oli kaapelioperaattorien luvakesopimusten alueella. Kuitenkin vain noin 48 prosenttia Yhdistyneen kuningaskunnan kotitalouksista oli kaapeliverkossa kyseisenä ajankohtana(53). Vaikka kaapeliverkkojen rakentaminen on viime aikoina hidastunut(54), kaapeliverkkojen odotetaan saavuttavan yli 70 prosenttia Yhdistyneen kuningaskunnan väestöstä viiden seuraavan vuoden aikana.
61) Kolme suurinta kaapelioperaattoria ovat Cable & Wireless Communications, Telewest ja NTL. Sekä Telewest että NTL tarjoavat Front Row -kertamaksukanavaa(55), joka on BSkyB:stä riippumaton.
62) Yhdistyneen kuningaskunnan kaapelioperaattorit tarjoavat sekä maksutelevisio- että puhelinpalveluja. Tämä palveluyhdistelmä näyttää olevan suurin syy siihen, että tilaajat valitsevat kaapelivälitteisen maksutelevision. Itse asiassa ainoastaan 17,9 prosenttia(56) kaapelivälitteisen maksutelevision tilaajista valitsee ainoastaan maksutelevisiopalvelut; loput valitsevat molemmat palvelut.
63) Yhdistyneen kuningaskunnan eräät kaapeliyhtiöt ovat aloittaneet digitaaliset maksutelevisiopalvelut vuoden 1999 aikana, muut yhtiöt ovat ilmoittaneet aloittavansa lähiaikoina.
Digitaaliset maanpäälliset palvelut
64) Digitaaliset maanpäälliset maksutelevisiopalvelut aloitti ONdigital (aikaisemmin British Digital Broadcasting) 15 päivänä marraskuuta 1998. Kapasiteettirajoitukset estävät ONdigitalia tarjoamasta yhtä monta kanavaa kuin BSkyB tai kaapelioperaattorit. Se tarjoaa aluksi noin 15 kanavaa, joihin sisältyy sekä perus- että lisäpalvelutason kanavia.
65) ONdigitalin emoyhtiöt samoin kuin ulkopuoliset yhtiöt toimittavat kukin tiettyjä kanavia. BSkyB toimittaa ONdigitalille sen lisäpalvelutason elokuva- ja urheilukanavat sopimuksen mukaisesti [...](57) ensimmäisen toimintavuoden aikana. Se toimittaa ONdigitalille myös yhden peruskanavan.
Maksutelevisio-operaattorien markkina-asema Yhdistyneessä kuningaskunnassa
66) Kesäkuun 30 päivänä 1998 vallinneen tilanteen mukaan noin neljäsosa Yhdistyneen kuningaskunnan tv-kotitalouksista(58) oli maksutelevisiopalvelun tilaajia(61) sen lisäksi, että ne maksoivat lupamaksun, joka oikeuttaa ne katsomaan viittä maksutonta maanpäällisen jakelujärjestelmän kanavaa.
67) BSkyB:n mukaan näistä maksutelevision kotimaisista tilaajista [...](63) prosenttia on BSkyB:n tilaajia ja [...](64) prosenttia eri kaapelioperaattorien asiakkaita(65).
68) On kuitenkin huomattava, että kaapelivälitteisen maksutelevision tilaajia koskevat luvut(68), jotka Yhdistyneen kuningaskunnan toimivaltainen alan sääntelyviranomainen, Independent Television Commission, jäljempänä "ITC", on julkaissut, osoittavat, että kyseisiä tilaajia on [...](69) vähemmän kuin BSkyB on esittänyt(70). Näiden lukujen perusteella BSkyB:n markkinaosuus olisi [...](71) prosenttia varrattuna kaikkien kaapelioperaattorien [...](72) prosentin osuuteen.
69) ITC:n lukujen(73) mukaan suurimmalla maksutelevisiopalveluja tarjoavalla kaapelioperaattorilla, Cable & Wireless Communicationsilla, oli 781944 tilaajaa 1 päivänä heinäkuuta 1998(74). Tämä vastaa [...](75) prosentin markkinaosuutta.
70) BSkyB:n toimittamien vuoden 1998 kesäkuun lopun lukujen mukaan kaikilla kaapelivälitteisen maksutelevision tilaajilla oli [...](76). Lisäksi noin [...](77) prosenttia kyseisistä tilaajista tilaa myös yhtä tai useampaa BSkyB:n lisäpalvelukanavaa.
71) Maksutelevisiomarkkinoille pääsylle on merkittäviä esteitä. Ensiksikin maksutelevisiomarkkinoille pääsy edellyttää, että lähetyskapasiteettia on saatavilla. Taajuuksien puutteen vuoksi analogista kapasiteettia ei ole jäljellä maanpäällisiin lähetyksiin. Digitaaliset maanpäälliset taajuudet on jo jaettu. BSkyB:n käyttämissä Astran analogisissa satelliittitranspondereissa ei myöskään ole kapasiteettia. Astra-satelliiteissa on jäljellä digitaalisten satelliittitransponderien kapasiteettia. Kaapeliverkkoja koskevia toimilupasopimuksia on myönnetty siten, että ne kattavat noin 75 prosenttia Yhdistyneen kuningaskunnan kotitalouksista. Vaikka näiden toimilupasopimusten yksinoikeudellinen luonne on vastikään kumottu, kaapeliverkon korkeiden rakentamiskustannusten vuoksi on hyvin epätodennäköistä, että toinen verkko-operaattori haluaisi rakentaa kaapeliverkon jo olemassa olevalle toimilupa-alueelle.
72) Maksutelevisiomarkkinoille tuleva yritys tarvitsee myös ohjelmia ja ennen kaikkea lisäpalvelutason elokuva- ja urheilukanavia(78), kuten johdanto-osan 73-81 kappaleessa selostetaan. Nämä muodostavat perustan, jolta muita kanavia voidaan tarjota tilaajille. Yksittäisten markkinarakokanavien tarjoajat voivat päästä markkinoille ilman lisäpalvelutason kanavia. Kuten yhteisön alueelta saatu kokemus osoittaa, maksutelevisioalustan tarjoaja tuskin pystyy siihen. Kuten jäljempänä todetaan, BSkyB:n asema tällä alalla on erittäin vahva. Keskipitkällä aikavälillä on erittäin epätodennäköistä päästä Yhdistyneen kuningaskunnan maksutelevisiomarkkinoille käyttämällä BSkyB:stä riippumatonta digitaalista satelliittilähetystä.
c) Kanavien tukkujakelu maksutelevisiotoimintaan
73) Vuonna 1996 Yhdistyneen kuningaskunnan kilpailuvirasto, jäljempänä "OFT", tarkasteli BSkyB:n asemaa maksutelevision tukkumarkkinoilla ja havaitsi, että sillä oli yli 90 prosenttia tärkeimpien elokuvien ensiesitystä koskevista maksutelevisio-oikeuksista(79). OFT päätteli, että BSkyB:llä oli "erittäin korkea markkinaosuus"(80) kaikilla erillisillä markkinoilla, jotka koskivat maksutelevision elokuva- ja urheilukanavien tukkujakelua kaapelioperaattoreille. Se päätteli myös, että: "BSkyB oli määräävässä asemassa oleva urheilukanavien tarjoaja Yhdistyneen kuningaskunnan maksutelevisiomarkkinoilla ja se oli tällöin ainoa lisäpalvelutason urheilukanavien tarjoaja erikoiskanavaa (Racing Channel) lukuun ottamatta"(81).
74) Havaintojensa perusteella OFT asetti tiettyjä vaatimuksia ehdoille, joilla BSkyB voi toimittaa kanavia kaapelioperaattoreille. BSkyB voi toimittaa kanavia ainoastaan OFT:n ennakkoon hyväksymillä ehdoilla(82).
75) Komission tutkimus on vahvistanut, että OFT:n vuonna 1996 kuvaama tilanne on muuttunut hyvin vähän.
76) BSkyB:llä on nykyisin maksutelevisio-oikeudet tärkeimpien elokuvien ensiesityksiin [...](83) tärkeimpien Hollywoodin ja [...](84) suurimpien itsenäisten studioiden kanssa. [...](85) BSkyB:n maksutelevisio-oikeuksien sopimuksista on tuotantosopimuksia, joilla tarkoitetaan sitä, että ne kattavat elokuvastudioiden julkaisemat uudet elokuvat(86). Eräät sopimukset kattavat myös arkistoelokuvat. BSkyB:n sopimukset koskevat yksinoikeuksia [...](87). Suurin osa sopimuksista on voimassa vähintään [...](88) vuotta digitaalisen maksutelevisiotoiminnan aloittamisesta vuonna 1998.
77) BSkyB:n kertamaksutelevisiosopimukset ovat [...](89). Muilta osin niiden ehdot vaihtelevat: [...](90).
78) BSkyB:n tärkeimmät maksutelevision urheiluoikeussopimukset sisältävät oikeudet lähes kaikkiin kansallisen liigan jalkapallo-otteluihin sekä rugby-, kriketti-, golf- ja nyrkkeilyotteluihin. Sopimukset liittyvät [...](91). Kuten elokuvien kohdalla, urheilua koskevien oikeuksien sopimukset kattavat yleensä [...](92). Alan käytännön mukaisesti sopimusten voimassaoloaika on lyhyempi kuin elokuvien kohdalla. Sopimusten kesto vaihtelee: useimmat ovat voimassa [...](93) saakka.
79) BSkyB:n yksinoikeuden sisältävien elokuva- ja urheiluoikeussopimusten laajuus ja voimassaoloaika estävät merkittävän kilpailun syntymisen maksutelevision elokuva- ja urheilukanavien tarjoamisessa ainakin keskipitkällä aikavälillä(94). Koska oikeuksia koskevat sopimukset kattavat [...](95) lähetysmuodot [...](96), BSkyB:n kilpailijoilla maksutelevision vähittäismyynnin alalla, toisin sanoen eri kaapelioperaattoreilla ja ONdigitalilla, ei ole muuta vaihtoehtoa kuin ostaa BSkyB:n elokuva- ja urheilukanavia, jos ne aikovat tarjota kyseisiä kanavia osana tilaajille tarjottavia omia palveluitaan.
80) BSkyB toimittaa sekä Yhdistyneen kuningaskunnan kaapelioperaattoreille että ONdigitalille lisäpalvelutason elokuva- ja urheilukanavia tiettyjen peruskanaviensa lisäksi. Kaapelivälitteisen maksutelevision tilaajista [...](97) prosenttia valitsee ainakin yhden BSkyB:n elokuva- tai urheilukanavan. BSkyB:n kokonaan omistamien perus- ja lisäpalvelutason elokuva- ja urheilukanavien osuus kaapelioperaattorien ohjelmiston kokonaiskustannuksista on keskimäärin noin [...](98) prosenttia. BSkyB:ltä hankittujen elokuva- ja urheilukanavien osuus kaapelioperaattorien ohjelmiston kokonaiskustannuksista on keskimäärin noin [...](99) prosenttia(100). Elokuva- ja urheilukanavien kustannuksista [...](102) prosenttia maksetaan BSkyB:lle.
81) Koska BSkyB hallitsee useimpien tärkeimpien elokuvien ja useiden suosituimpien urheilutapahtumien maksutelevisio-oikeuksia, se saa tuloja maksutelevisiokilpailijoiltaan, sillä sekä kaapelitelevisioyhtiöt että ONdigital ovat riippuvaisia BSkyB:stä kyseisten kanavien tarjonnan suhteen. Jos keskipitkällä aikavälillä tarkasteltuna BSkyB:n kilpailijat kasvattaisivat markkinaosuuttaan, tämän korvaisi tietyssä määrin elokuva- ja urheilukanavien tukkujakelusta saatavien tulojen nousu.
d) Maksutelevision ja digitaalisten vuorovaikutteisten televisiopalvelujen vaatimat tekniset palvelut
82) Eri kaapelioperaattorit ja ONdigital käyttävät kukin BSkyB:n teknisistä palveluista eroavia palveluja.
83) BSkyB-yhtymässä on useita yhtiöitä, jotka käsittelevät näihin teknisiin ja hallinnollisiin palveluihin liittyviä erilaisia seikkoja(103). Sky Subscribers Services Ltd, jäljempänä "SSSL", toimittaa Videoguard-nimisiä digitaalisen ehdollisen pääsyn palveluja ja pääsynvalvontapalveluja sekä BSkyB Ltd:lle että ulkopuolisille Yhdistyneen kuningaskunnan sääntelyjärjestelmän mukaisesti, BiB mukaan lukien. SSSL:n kautta BSkyB:llä on Yhdistyneessä kuningaskunnassa ja Irlannissa yksinoikeus käyttää ja tarjota ulkopuolisille New Internationalin täysin omistaman tytäryhtiön, New Data Systemsin, Videoguard-järjestelmää(104).
84) Kuten osapuolet itse toteavat: "kotipäätteiden kysyntä liittyy suoraan TV-lähetysten kysyntään, koska kotipäätteen ostamisen ainoa tarkoitus on päästä TV-lähetysten markkinoille"(105). Tämän perusteella teknisten palvelujen toimittajan markkina-aseman määrää suurelta osin niiden yritysten asema maksutelevisiomarkkinoilla, jotka käyttävät sen palveluja kotipäätteissään. SSSL:n kautta BSkyB:llä on siten hallinnassaan noin [...](106) prosenttia Yhdistyneessä kuningaskunnassa asennetuista kotipäätteistä.
85) BSkyB:n aseman teknisten palvelujen markkinoilla varmistaa myös se, että se hallitsee sisältömarkkinoita, kuten johdanto-osan 76-79 kappaleessa selostetaan(107).
e) Liityntäverkkomarkkinat televiestinnässä ja siihen liittyvissä palveluissa
86) BT:llä oli aikaisemmin telepalvelujen monopoli Yhdistyneessä kuningaskunnassa. Sen televerkko kattaa lähes koko Yhdistyneen kuningaskunnan. BT toimittaa lähes 86 prosenttia käytössä olevista kotitalouksien kiinteistä johdoista(108). Pääasiassa kaapelioperaattorit toimittavat loput.
87) BT on tehnyt merkittäviä investointeja digitalisoidessaan verkkonsa viime vuosina, ja nykyisin lähes 100 prosenttia BT:n keskuksista on digitaalisia.
88) BT kohtaa kilpailua liiketoimintansa infrastruktuuri- ja palveluntarjoamistasoilla. Tarkasteltaessa ainoastaan kotitalouksille tarkoitettuja palveluja voidaan todeta, että BT kilpailee kaapelioperaattorien kanssa sekä infrastruktuuri- että palvelutasolla. BT kilpailee myös palvelutasolla useiden operaattorien kanssa, jotka käyttävät BT:n verkkoa toimittaessaan palveluja kuluttajille.
89) Kaapelioperaattorien verkot voivat kattaa nykyisin 48 prosenttia Yhdistyneen kuningaskunnan kotitalouksista. Tämän luvun odotetaan kohoavan 70-80 prosenttiin seuraavina vuosina. Kaapeliverkkojen kattamilla alueilla kaapelioperaattorit saavat asiakkaakseen noin joka neljännen kotitalouden.
90) On epäselvää, kuinka merkittäväksi johdottomien kiinteiden verkkojen kattavuus muodostuu Yhdistyneessä kuningaskunnassa lyhyellä tai keskipitkällä aikavälillä. Pitkällä aikavälillä Yhdistyneessä kuningaskunnassa voidaan käyttää muita infrastruktuurimuotoja telepalveluissa. Esimerkiksi voimajohtotekniikka saattaa tehdä datasiirron mahdolliseksi kotitalouksien olemassa olevien sähkökaapeleiden kautta. Lisäksi on neljä GSM-standardiin perustuvaa digitaalista matkapuhelinverkkoa, jotka kattavat lähes koko Yhdistyneen kuningaskunnan. GSM-verkkojen nykyinen datakapasiteetti on suhteellisen vähäinen ja Yhdistyneen kuningaskunnan GSM-verkkojen puhelinpalvelut ovat usein kalliimpia kuin puhelut kiinteiden johtojen kautta.
91) Maanlaajuisen televerkon rakentamisesta asiakaskäyttöön aiheutuvien huomattavien uponneiden kustannusten vuoksi on hyvin epätodennäköistä, että uusi markkinoille tulija rakentaisi tällaisen verkon. Kaapeliverkoista huolimatta BT:n markkinaosuus palvelujen vastaanottamiseen käytettävistä kotitalouksien kiinteistä puhelinlinjoista on edelleen noin 86 prosenttia. BT:n verkon kattavuuden ja sen markkinaosuuden vuoksi muut kotitalouksille telepalveluja toimittavat yritykset käyttävät enimmäkseen BT:n verkkoa puhelujen välittämisessä Yhdistyneessä kuningaskunnassa.
D. TOIMENPIDE
1. Ilmoitetut sopimukset
92) Ilmoitus koski ensi sijassa osapuolten välistä yhteisyrityssopimusta liitteineen. Tämän käsiteltävän asian kannalta tärkein liitetyistä sopimuksista oli BiB:n ja BSkyB:n välinen markkinointipalvelusopimus, jossa on yksityiskohtaisia määräyksiä osapuolten suunnitelmista, jotka koskevat BiB:n kanssa yhteensopivien digitaalisten vuorovaikutteisten kotipäätteiden, digitaalisten satelliittiantennien ja lautasantennien taajuusmuuntimien subventoimista, [...](109) ja ehdoista, joilla kuluttajat voivat ostaa laitteita. Lisäksi ilmoitettiin kolmesta BiB:n ja Midlandin välisestä sopimuksesta, jotka koskevat suoritusten käsittelyjärjestelmää (TMS), palveluja kauppaostoksissa (merchant acquiring) ja Mondex-kortteja, joita Midland tarjoaa BiB:lle.
93) Komissiolle toimitettiin useita muita asiaan liittyviä sopimuksia, vaikka ne eivät sisälly ilmoitukseen. Näistä tärkeimmät ovat BSkyB:n ja Open TV:n väliset sopimukset, jotka koskevat BiB:n kanssa yhteensopivissa digitaalisissa vuorovaikutteisissa kotipäätteissä olevaa sovellusohjelmaliittymää sekä BiB:n ja Open TV:n välinen sopimus, joka koskee kyseisen sovellusohjelmaliittymän suunnittelun työkaluja.
2. Yhteisyrityksen rakenne
94) BiB:n osakkeiden omistussuhteet ovat seuraavat: BSkyB 32,5 prosenttia, BT 32,5 prosenttia, Midland 20 prosenttia ja Matsushita 15 prosenttia. Hallitus muodostuu 10 jäsenestä, joista kolme on BSkyB:n, kolme BT:n, kaksi Midlandin ja kaksi Matsushitan nimittämiä.
95) BiB on perustettu määräämättömäksi ajaksi. Tiettyihin BiB:tä koskeviin tärkeisiin päätöksiin, kuten olennaisiin liiketoimintasuunnitelman muutoksiin, vaaditaan kaikkien niiden osakkeenomistajien suostumus, joiden osuus BiB:ssä on ainakin 10 prosenttia(110). Jos BiB haluaa kohdistaa kotipäätteiden subventointia muihin tiedonsiirtotapoihin kuin satelliittilähetyksiin, se tarvitsee osakkeenomistajien yksimielisen suostumuksen. Emoyhtiöt käyttävät yhteistä määräysvaltaa BiB:ssä.
3. Yhteisyrityksen tarkoitus ja toiminta-alue
96) BiB:n tavoitteena on luoda välttämätön infrastruktuuri digitaalisten vuorovaikutteisten televisiopalvelujen toimittamiseen ja tarjota kyseisiä palveluja tätä infrastruktuuria käyttäen. BiB tarjoaa myös digitaalisiin vuorovaikutteisiin televisiopalveluihin tarvittavia teknisiä palveluja. BiB:n toiminnan kattama maantieteellinen alue on Yhdistynyt kuningaskunta.
a) Digitaalisten vuorovaikutteisten televisiopalvelujen infrastruktuuri
97) BiB:n infrastruktuuri on luotu erityisesti digitaalisten vuorovaikutteisten televisiopalvelujen toimittamiseen satelliitin välityksellä(111).
98) BiB toimittaa sisällöntuottajille kaiken vuorovaikutteisten palvelujen toimittamisessa tarvittavan infrastruktuurin: lähetys- ja online-jakelujärjestelmän, ehdollisen pääsyn ja pääsynvalvontapalvelut, rahansiirrot mahdollistavan järjestelmän, palvelujärjestelmän sekä pääsyn digitaaliseen vuorovaikutteiseen kotipäätteeseen.
Yleisradio- ja online-järjestelmä
99) Digitaalinen satelliittitransponderikapasiteetti vuokrataan BSkyB:ltä. BT:n vastuulla on yleisradiolähetysten maa-satelliittiyhteys sekä sijainti, josta hoidetaan tiedonsiirto maasta satelliittiin. Oracle toimittaa yleisradiotoiminnan palvelimessa käytettävän ohjelmiston, joka perustuu Oraclen tarjoamiin vakiopaketteihin. BT on tehnyt Oraclen kanssa sopimuksen Oraclen ohjelmistoon tehtävistä lisäyksistä. Online-järjestelmään pääsee koko Yhdistyneen kuningaskunnan kattavassa verkossa paikallisten puhelinyhteyksien kautta (point of presence -verkko). BT tekee sopimuksen BiB:n kanssa näiden palvelujen toimittamisesta aluksi kolmen vuoden ajan.
Ehdollisen pääsyn ja pääsynvalvonnan palvelut
100) Ensisijaisesti tekijänoikeuksien suojelemiseksi sekä satelliitin välityksellä että online-palveluna lähetetty sisältö suojataan salauksella. Tällä estetään myös valtuuttamattomia signaaleja vahingoittamasta kotipäätteitä. SSSL, BSkyB:n täysin omistama tytäryhtiö, toimittaa BiB:lle ehdollisen pääsyn ja pääsynvalvonnan palvelut.
Rahasuoritukset mahdollistava alusta
101) Maksujen suorittaminen BiB:n infrastruktuurilla edellyttää turvallista ympäristöä, jossa kuluttajat ja sisällöntuottajat ovat valmiita toimimaan. BiB on tehnyt sopimuksen Midlandin kanssa suoritusten käsittelyjärjestelmän (TMS) toimittamisesta. BiB on taannut Midlandille kymmenen vuoden yksinoikeuden TMS-järjestelmään. TMS-järjestelmällä on rajapinta merchant acquiring -korttimaksujärjestelmään. Midland tarjoaa vastaavasti BiB:n sisällöntuottajille merchant acquiring -palveluja 10 vuoden ajan yksinoikeussopimuksen perusteella. Nykyinen yksinoikeus on kaksiosainen, sillä se vaikuttaa sekä sisällöntuottajiin että kuluttajiin, jotka sopivat BiB:n kanssa BiB:n alustan käyttämisestä tai digitaalisten vuorovaikutteisten televisiopalvelujen tarjoamisesta.
102) Kumpikaan näistä yksinoikeussopimuksista ei estä BiB:n infrastruktuuria käyttävää, vuorovaikutteisia palveluja tarjoavaa eri yritystä käyttämästä muita kuin sopimuksissa tarkoitettua suoritusten käsittelyjärjestelmää tai muita merchant acquiring -palveluja. Kotipäätteessä on myös aukko, johon elektroniset maksukortit (esimerkiksi Mondex), voidaan syöttää. Aukko on standardisoitu, joten se hyväksyy monenlaisia maksukortteja.
Palvelujärjestelmä
103) Sisällöntuottajien vuorovaikutteiset sovellutukset on kirjoitettava BiB:n subventoimien kotipäätteiden sovellusohjelmaliittymän kanssa yhteensopivaan muotoon. BiB kirjoittaa sisällöntuottajien sovellutukset digitaaliseen vuorovaikutteiseen televisiopalvelujen alustaansa; sisällöntuottajat voivat tosin tehdä tämän myös itse.
104) Yleisradiotoiminnan harjoittajat ja vuorovaikutteisuutta käyttävät mainostajat tarvitsevat myös työkalun kirjoittaakseen Open TV:n parannetun sovellusohjelmaliittymän kanssa yhteensopivia sovelluksia joko "sivukanavia" tai vuorovaikutteista toimintaa varten.
105) BiB:n ja Open TV:n välisen Open Author Agreement -sopimuksen mukaan BiB:lle myönnetään käyttölupa ilman yksinoikeutta välttämättömiin suunnittelutyökaluihin. Käyttölupa koskee Yhdistynyttä kuningaskuntaa ja Irlantia. Kolmannet voivat saada tarvittavat suunnittelutyökalut joko BiB:ltä tai suoraan Open TV:ltä.
Digitaalinen vuorovaikutteinen kotipääte
106) Loppukäyttäjän kannalta tärkein infrastruktuurin osa on BiB:n kanssa yhteensopiva digitaalinen vuorovaikutteinen kotipääte. Mitä tahansa puhelinlinjaa voidaan käyttää BiB:n palveluihin pääsemiseksi.
107) BSkyB on yhdessä muiden BiB:n osapuolten kanssa määritellyt digitaalisen vuorovaikutteisen kotipäätteen (Digibox), joka sisältää BSkyB:n omistamat ehdollisen pääsyn (CA) ja pääsynvalvonnan (AC) järjestelmät, ja BSkyB on tilannut kyseiset päätteet valmistajilta. Koska pääte ei sisällä yhteistä rajapintaa, se on sidottu BSkyB:n CA- ja AC-järjestelmiin. Komissio on kuitenkin asettanut ehdoksi, että BSkyB kehittää ja käyttää Simulcrypt-järjestelyjä(112). Päätteeseen kuuluu digitaalinen satelliittivastaanotin ja liittymäportit, joihin voidaan liittää digitaalinen kaapeli-, digitaalinen maanpäällinen tai laajakaistaverkon sivudemodulaattori. Tämä tarkoittaa, että BiB:n järjestelmän kanssa yhteensopivia päätteitä voidaan käyttää kaikissa tiedonsiirtojärjestelmissä, jos niihin on liitetty kyseiset sivudemodulaattorit. Kotipäätteeseen sisältyy myös modeemi ja standardisoitu aukko elektronisia maksukortteja varten.
Sovellusohjelmaliittymä
108) Open TV(113) toimittaa päätteessä olevan sovellusohjelmaliittymän (API). Open TV:n on määrä kehittää BSkyB:n toimeksiannosta parannuksia Open TV:n 1.2 API-liittymään. Näiden parannusten ansiosta kotipääte voi purkaa satelliitin kautta lähetettyjen korkealaatuisten kiinteiden kuvien koodauksen (MPEG tai JPEG) sen lisäksi, että se dekoodaa liikkuvia kuvia (MPEG); yleisen puhelinverkon kautta välitetyn äänen laatu paranee (online) (G 729 audio) ja lisäksi API-liittymä voi parannusten myötä "puhua" liittymämoduuleille (kuten vaihtoehtoisille sivudemodulaattoreille, pelikonsoleille tai muille).
109) Näiden parannusten teollis- ja tekijänoikeudet jäävät Open TV:lle. BSkyB:n ja Open TV:n välisen sopimuksen 12.4 kohdan mukaan Open TV sitoutuu olemaan myöntämättä kolmansille käyttölupaa näihin parannuksiin Yhdistyneessä kuningaskunnassa kahteen vuoteen BiB:n palvelujen käyttöönottopäivästä. Komission menettelyn johdosta osapuolet ovat luopuneet Open TV:n 1.2 API-parannusten lupien antamista koskevasta veto-oikeudestaan.
Elektroninen ohjelmavalikko;
110) BSkyB:n asettaman määrittelyn vuoksi toiminnassa voi olla ainoastaan yksi elektroninen ohjelmavalikko (EPG). BiB:llä on siten valikkoasema BSkyB:n EPG:ssä. Alkuperäisen ilmoitetun yhteisyrityssopimuksen 4 kohdan mukaan BiB on BSkyB:n EPG:n kautta tapahtuvien digitaalisten vuorovaikutteisten televisiopalvelujen ainoa tarjoaja kymmenen vuoden ajan. Sopimuksen 4 kohdassa edellytetään myös, että jos subvention takaisinperinnän keinoista sovitaan osapuolten ja toimivaltaisten sääntelyviranomaisten kesken, yksinoikeus rajoittuisi 18 kuukauteen. Komission menettelyn johdosta osapuolet ovat lopettaneet BiB:n yksinoikeuden BSkyB:n EPG:n osalta.
Kotipäätteiden, satelliittiantennien ja lautasantennien taajuusmuuntimien subventointi: "kotipäätepaketit"
111) BiB subventoi "kotipäätepaketteja" siten, että kotipäätteiden, satelliittiantennien ja lautasantennien taajuusmuuntimien vähittäishinta saataisiin laskettua tasolle, joka on alle 200 puntaa arvonlisäveroineen ja johon kuluttajilla on osapuolten mielestä varaa(114).
112) BiB:n suurin liiketoimintakustannus kymmenen ensimmäisen vuoden aikana aiheutuu kotipäätepakkausten vähittäishinnan subventoimisesta. Subventiosta hyötyvät sekä BSkyB:n analogisia palveluja nykyisin tilaavat asiakkaat että uudet asiakkaat, jotka ostavat kyseisiä pakkauksia. BiB maksaa korkeampaa subventiota ensiksi mainituille. BiB:n liiketoimintasuunnitelman mukaan subventiot suuntautuvat pääasiassa nykyisille BSkyB:n vähittäisasiakkaille useiden vuosien ajan.
b) BiB:n tulonlähteet
113) BiB:llä on pääasiassa kolme tulonlähdettä. Ensiksi se veloittaa sisällöntuottajia, jotka ovat osa sen omia digitaalisia vuorovaikutteisia palveluja. Toiseksi se veloittaa loppukäyttäjiä tietyistä palveluista, jotka se toimittaa itse(115). Kolmanneksi se vaatii kaikkia sisällöntuottajia, jotka haluavat pääsyn BiB:n subventoimiin digitaalisiin vuorovaikutteisiin kotipäätteisiin tarjotakseen omia salauksella suojattuja palvelujaan, osallistumaan aiempiin ja nykyisiin subventointikustannuksiin. Siten BiB:n päätulonlähteet ovat pikemmin tukkutasolla kuin suoraan loppukäyttäjätasolla.
114) BiB haluaa periä takaisin osuutensa sekä aiemmin maksetuista että parhaillaan maksettavista subventiokustannuksista. Ensiksi BiB olettaa saavansa osan takaisin välillisesti sisällöntuottajilta yleisten veloitusmekanismiensa kautta. Toiseksi BiB:n aikomuksena on saada subventiot takaisin suoraan kaikilta yleisradiotoiminnan harjoittajilta tai vuorovaikutteisten palvelujen tarjoajilta (BiB:n oma palvelutoiminta ja BSkyB mukaan lukien), joiden tarkoituksena on käyttää kotipäätettä, salaamattomien yleisradiosignaalien lähettäjiä lukuun ottamatta. Kaikki tällaiset käyttäjät tarvitsevat ehdollisen pääsyn ja/tai pääsynvalvonnan palveluja SSSL:ltä, ja SSSL sisällyttää ehdollisen pääsyn/pääsynvalvonnan veloituksiinsa osan BiB:n siltä perimistä subventiokustannuksista.
115) Osapuolten alkuperäinen ehdotus oli, että a) yleisradiotoiminnan harjoittajat maksaisivat viisi prosenttia ja vuorovaikutteisten palvelujen toimittajat 95 prosenttia subventiosta ja b) kolmansien, joita vaadittaisiin maksamaan osuus subventiosta, olisi maksettava huomattava alkumaksu, joka vastaisi heidän osuuttaan jo maksetuista takaisinperimättömistä subventiokuluista. Komissio on asettanut ehdoksi, että subventioiden takaisinperintämekanismin toimintaa muutetaan(116).
c) Kilpailukieltolausekkeet
116) Komissiolle 14 päivänä heinäkuuta 1998 toimitetun yhteisyrityssopimusluonnoksen mukaan sinä aikana, jona osapuolet tai niiden tytäryhtiöt omistavat BiB:n osakkeita, ja kahden vuoden aikana tämän jälkeen mikään näista yrityksistä ei
- tarjoa tai ylläpidä alustaa digitaalisten vuorovaikutteisten televisiopalvelujen tarjoamiseksi Yhdistyneessä kuningaskunnassa, perustuivatpa nämä televisiopalvelut mihin tiedonsiirtotapaan tahansa, eikä omista yli 20 prosentin osuutta yhtiöstä, joka harjoittaa kyseistä toimintaa, taikka
- anna kenenkään käyttöön tai anna käyttölupaa kenellekään suurinta osaa sellaisen alustan laitteista, ohjelmista tai taitotiedosta, jotka on tarkoitettu tällaisten digitaalisten vuorovaikutteisten televisiopalvelujen tarjoamiseen Yhdistyneessä kuningaskunnassa, perustuivatpa nämä televisiopalvelut mihin tiedonsiirtotapaan tahansa.
117) Tähän kilpailukieltovelvoitteeseen kuuluivat tilausvideoajanvietteeseen liittyvät digitaaliset vuorovaikutteiset TV-palvelut.
4. Suhde BSkyB:n palveluihin
118) BiB:n ja BSkyB:n digitaaliset palvelut liittyvät läheisesti toisiinsa. Kummankin vaatima infrastruktuuri on suurelta osin toisiaan täydentävä. Näin on erityisesti kotipäätteen osalta. Yhteisyrityssopimus(117) edellyttää, että osapuolet edistävät vain sellaisten digitaalisten satelliittikotipäätteiden myyntiä, jotka voivat vastaanottaa BiB:n palveluja niin kauan kuin BiB subventoi kotipäätteitä. BSkyB ei siten voi käyttää omaa digitaalista maksutelevisiopalveluaan varten kotipäätettä, joka ei ole yhteensopiva BiB:n kanssa(118). Osapuolet ovatkin todenneet, että BiB:n digitaaliset vuorovaikutteiset televisiopalvelut eivät olisi kannattavia, elleivät ne liittyisi läheisesti tavanomaisiin lähetyspalveluihin, kuten BSkyB:n lähetyspalvelut, jotka ovat kuluttajille tutumpia(119).
119) BSkyB on sopinut, että sen digitaalisen maksutelevision tilausmaksu ei ole korkeampi kuin vastaavien analogisten satelliittiviihdepalvelujen tilausmaksu(120). Se pyrkii lisäksi kohtuuden rajoissa varmistamaan, että kaikki BSkyB:n analogisen satelliittipalvelun lähettämät yleisradio-ohjelmat lähetetään samanaikaisesti BSkyB:n digitaalisen satelliittipalvelun kautta(121), ja käyttämään huomattavan määrän rahaa digitaalisen maksutelevisiopalvelunsa markkinointiin(122). Näiden kahden palvelun kiinteää suhdetta vahvistavat edelleen yhteisyrityssopimuksen määräykset, jotka edellyttävät, että määrätty BiB:n palvelujen mainostaminen yhdistetään BSkyB:n mainostamiseen(123), ja että BiB:n on ensimmäisten tilivuosiensa aikana kohdistettava huomattava osuus kokonaismarkkinointikuluistaan mainontaan digitaalisen television kautta(124).
120) Loppukäyttäjän kannalta nämä kaksi palvelua liittyvät kiinteästi toisiinsa, koska BSkyB:n palvelun vastaanottamiseen tarvittavien laitteiden osto tarkoittaa automaattista pääsyä BiB:n palveluun. Alkuperäisen markkinointipalvelusopimuksen mukaan BiB:n subventoiman kotipäätteen ostoehtona oli, että asiakkaat tilaavat BSkyB:n digitaaliset maksutelevisiopalvelut vähintään 12 kuukauden sopimuskaudeksi. Jälkimmäinen vaatimus on poistettu.
5. Suhde BT:n palveluihin
121) Yhteisyrityssopimuksen(125) mukaan osapuolet neuvottelevat hyvässä uskossa BT:n ja BiB:n välisestä sopimuksesta, jonka mukaan BT toimittaa BiB:lle kaikki BiB:n telepalvelut ajanjaksona, joka päättyy kolmen vuoden päästä BiB:n toiminnan käynnistämisestä.
122) Yhteisyrityssopimuksen 3.3 A kohdan mukaan osakkeenomistaja voi tarjota digitaalisia vuorovaikutteisia televisiopalveluja laajakaistajärjestelmässä ainoastaan, jos BiB:lle on annettu optio-oikeus kyseisten palvelujen tarjoamiseen eikä BiB ole tarjonnut näitä palveluja ehdoilla, jotka ovat ainakin yhtä suotuisat kuin ne, jotka kolmas on tarjonnut kuuden kuukauden kuluessa tarjouksen tekemisestä tai 31 päivään maaliskuuta 1999 mennessä riippuen siitä, kumpi päivämäärä on myöhäisempi. Tällä määräyksellä on eniten merkitystä BT:lle.
E. KOMISSION ALOITTAMAN MENETTELYN JOHDOSTA TEHDYT MUUTOKSET
123) Komission tekemän analyysin perusteella ja Euroopan yhteisöjen virallisessa lehdessä julkaistun ensimmäisen tiedonannon, jossa pyydettiin kolmansilta huomautuksia(126), ja sittemmin asetuksen N:o 17 19 artiklan 3 kohdan nojalla julkaistun tiedonannon jälkeen kolmansien antamien huomautusten perusteella tietyt ilmoitettujen sopimusten piirteet näyttivät olevan ristiriidassa yhteisön kilpailusääntöjen kanssa. Komissio ilmoitti asiasta osapuolille. Ilmoitettuihin sopimuksiin tehdyt muutokset selostetaan johdanto-osan 124-134 kappaleessa. Muutokset ilmenevät 4 päivänä elokuuta 1998 allekirjoitetusta uudesta yhteisyrityssopimuksesta.
a) Kilpailukieltolausekkeet
124) Osapuolet ovat muuttaneet yhteisyrityssopimuksen kilpailukieltolausekkeita niin, että ne rajoittuvat BiB:n liiketoiminta-alaan - toisin sanoen digitaalisiin vuorovaikutteisiin televisiopalveluihin, mukaan luettuna lähetyspalveluihin liittyvien digitaalisten vuorovaikutteisten televisiopalvelujen tarjoaminen. Näin poistettiin varaus, joka koskee sellaisten digitaalisten vuorovaikutteisten televisiopalvelujen tarjoamista, jotka liittyvät tilausvideoalan ajanvietepalveluihin, koska se on BiB:n liiketoimialan ulkopuolella.
125) Osapuolet ovat muuttaneet kilpailukieltoa koskevaa määräystä edelleen niin, että se koskee ainoastaan osakkeenomistajia, jotka käyttävät yhteistä määräysvaltaa. Kilpailukieltolauseke on edelleen voimassa osakkeenomistajaan nähden 12 kuukauden ajan sen jälkeen, kun osakkeenomistaja on menettänyt yhteisen määräysvallan, jos tämä tapahtuu kolmen vuoden aikana perustamissopimuksen 81 artiklan 3 kohdan mukaisen poikkeuslupapäätöksen päiväyksestä.
b) Erottelu oikeudellisesti
126) Komissio epäili, että kotipäätteiden subventoimiseen ja subventioiden takaisinperimiseen liittyvien toimintojen yhdistäminen yhteen yrityksen kotipäätettä käyttävien palvelutoimintojen kanssa johtaisi siihen, että subventioiden takaisinperintämekanismin toiminta ei olisi avointa, mikä hyödyttäisi osapuolten omaa tuotantoketjun loppupään toimintaa kolmansiin verrattuna. Tämän vuoksi yhteisyrityksen rakenne on muutettu. Kaksi erillistä yritystä on perustettu(127) BiB:n kotipäätteiden subventoimista varten ja subventioiden perimiseksi kolmansilta(128), ja BiB:n vuorovaikutteisten palvelujen luomista ja toimintaa varten(129).
127) Näiden kummankin täysin omistetun tytäryhtiön hallituksessa on ainoastaan osakkeenomistajien edustajia. Kukaan ei saa olla jäsenenä molempien yritysten hallituksessa. Kummallakin yrityksellä on oma johto, joka vastaa kyseisen yrityksen hallitukselle. Nämä johtoryhmät raportoivat BiB-yhtymän toimitusjohtajalle, joka vastaa koko yhtymän johdosta ja toiminnasta ja raportoi BiB:n hallitukselle. Kumpikin yhtiö julkaisee vuosittain tarkastetut tilinsä. Tilintarkastajat todistavat, että kaikki suoritukset näiden kahden yhtiön välillä on tehty toisistaan erillään(130). Tämä uusi johtorakenne varmistaa kyseisen kahden toiminnon välisen avoimuuden ja syrjimättömän kohtelun vastauksena komission epäilyyn.
c) Pääsy BiB:n subventoimiin digitaalisiin vuorovaikutteisiin kotipäätteisiin
128) Osapuolet ovat lopettaneet BiB:n yksinoikeuden BSkyB:n EPG:hen nähden. Osapuolet ovat luopuneet veto-oikeudestaan Open TV:n 1.2 API:n parannusten lupiin. Osapuolet neuvottelevat parhaillaan Open TV:n kanssa maksuista, joita Open TV perii kolmansien käyttöön annettavien Open TV:n 1.2 API:n parannusten (ja tarpeellisten päivitysten) luvista. Kyseiset maksut perustuvat parannusten kehittämisestä aiheutuviin kustannuksiin.
129) Osapuolet ovat poistaneet vaatimuksen, jonka mukaan asiakkaiden, jotka haluavat ostaa BiB:n subventoiman kotipäätteen, digitaalisen satelliittiantennin ja lautasantennin taajuusmuuntimen, on tilattava BSkyB:n maksutelevisiopalveluja. Ainoat kotipäätteiden ostoa koskevat ehdot ovat nyt seuraavat(131): Ensiksi asiakkaan on liitettävä kotipääte puhelinlinjaan yhden vuoden ajaksi. Toiseksi, jos Midland niin vaatii Mondex-sopimuksen nojalla, asiakkaalle järjestetään Mondex-kortti ja avataan jakelupankkitili(132). Kolmanneksi asiakkaiden kotipäätteiden asennuksen suorittaa ainostaan osapuolten hyväksymä asentaja.
130) Nämä muutokset alkuperäisiin ilmoitettuihin sopimuksiin poistavat komission epäilyt siitä, että kilpailevilta digitaalisten vuorovaikutteisten palvelujen tarjoajilta estettäisiin pääsy BiB:n subventoimiin kotipäätteisiin tai että niille myönnettäisiin pääsy BiB:n ehtoja huonommin ehdoin, jolloin kilpailu digitaalisten vuorovaikutteisten televisiopalvelujen markkinoilla voitaisiin poistaa.
d) BSkyB:n antamat sitoumukset Yhdistyneen kuningaskunnan järjestelmän osalta
131) BSkyB:tä koskevat sääntelyvaatimukset, jotka liittyvät ehdollisen pääsyn ja pääsynvalvontapalvelujen tarjoamiseen ja sen pääsyyn sovelluskohtaiseen elektroniseen ohjelmavalikkoon, ovat voimassa riippumatta sen osallistumisesta BiB-yhteisyritykseen. Komission tarkastellessa BiB:tä BSkyB ilmoitti komissiolle, kuinka se aikoo noudattaa Yhdistyneen kuningaskunnan sääntelyjärjestelmää. Komissio katsoo, että BSkyB:tä koskevat Yhdistyneen kuningaskunnan sääntelyvelvoitteet ovat olennaisia päätöksen tekemisessä. Jos asianomaiset Yhdistyneen kuningaskunnan viranomaiset ryhtyvät toimenpiteisiin BSkyB:tä vastaan näiden velvoitteiden rikkomisen vuoksi, komissio tarkastelisi tätä tilannetta asetuksen N:o 17 8 artiklan 3 kohdan a alakohdan mukaisesti.
132) BSkyB on vahvistanut, että sen täysin omistama tytäryhtiö, SSSL, toimittaa pääsynvalvontapalveluja televiestinnän ryhmätoimiluvan mukaisesti (sellaisena kuin se on myönnettynä 31 päivänä joulukuuta 1997 vuoden 1984 lain televiestinnästä 7 pykälän perusteella) tai minkä tahansa sellaisen toimiluvan mukaisesti, joka korvaa televiestinnän ryhmätoimiluvan määräykset pääsynvalvonnasta.
133) BSkyB on lisäksi sopinut, että pyydettäessä pääsynvalvontapalvelujen toimittamista (Yhdistyneen kuningaskunnan sääntelyjärjestelmässä tarkoitetussa merkityksessä), SSSL noudattaa Advanced Television Services Regulations 1996 -säännöstöön sisältyvässä säännössä 11 olevan 4-8 kohdan mukaisia yhteistyövelvoitteita palvelun käynnistämiseen asti samalla tavoin kuin, jos kyseinen säännöstö koskisi pääsynvalvontapalveluja(133). Näin estetään BSkyB:tä turvautumasta Yhdistyneen kuningaskunnan sääntelyjärjestelmään mahdollisesti muodostuneeseen aukkoon.
134) Ehdollisen pääsyn palvelujen ryhmätoimilupa estää digitaalisen ehdollisen pääsyn palvelujen tarjoajia kytkemästä yhteen erilaisia palveluja, jotka sisältävät ehdollisen pääsyn palveluja. On epäselvää, vaatiiko Yhdistyneen kuningaskunnan sääntelyjärjestelmä kyseisiltä palveluntarjoajilta todentamispalvelujen toimittamista (digitaalinen allekirjoitus) erikseen. BSkyB [...](134) on periaatteessa valmis sallimaan [...](135) kirjoittaa omat vuorovaikutteiset sovelluksensa, jos [...](136) täyttää tietyt taloudelliset, tekniset ja muut perusteet ja jos se pääsee sopimukseen kaupallisista ehdoista, joihin kuuluu kolmannen vastuu virheistä. BSkyB tarjoaa tätä oikeutta [...](137) oikeudenmukaisilla ja kohtuullisilla ehdoilla ja syrjimättömin perustein(138) (joihin sisältyy vaatimus, että kolmannet täyttävät tekniset, kaupalliset ja taloudelliset perusteet, joita vaditaan [...](139)).
F. KOLMANSIEN HUOMAUTUKSET
135) Sen jälkeen kun asetuksen N:o 17 19 artiklan 3 kohdan mukainen tiedonanto julkaistiin, ne, joiden etua asia koskee, toimittivat huomautuksensa komissiolle. Yleisesti ottaen kolmannet suhtautuivat myönteisesti ehtoihin, joita komissio ehdotti sovellettavan BiB:hen ja joiden nojalla perustamissopimuksen 81 artiklan 3 kohdan mukainen poikkeuslupa voitaisiin myöntää. Huomautuksissa esitettyjä seikkoja olivat seuraavat:
- BiB:n osallistujien kilpailunrajoitukset eivät ole välttämättömiä
- poikkeusluvan voimassaoloaika
- komission olisi tarkkailtava yhteisyritystä usean vuoden ajan erityisesti lähiverkkoon pääsyn osalta, jos on vaarana, että BT:n motivaatio osallistua Yhdistyneen kuningaskunnan laajakaistapalvelujen kehittämiseen hidastuisi sen BiB:hen osallistumisen vuoksi
- BSkyB:n olisi ryhdyttävä neuvotteluihin muiden vuorovaikutteisten palvelujen tarjoajien kanssa, jotka haluavat lisätä vuorovaikutteisia palveluja BSkyB:n ohjelmistoon.
136) Komissio tarkasteli huolellisesti kaikkia kolmansien huomautuksia ja päätteli, että niissä esitetyt seikat oli otettu huomioon ilmoitusmenettelyssä. Tähän päätökseen liitetyissä ehdoissa otetaan riittävästi huomioon nämä seikat eivätkä kolmansien osapuolten huomautukset ole siten vaikuttaneet 19 artiklan 3 kohdan mukaisessa tiedonannossa esitettyyn komission kantaan. Oikeusvarmuuden vuoksi komissio on kuitenkin esittänyt tässä päätöksessä hyvin yksityiskohtaisesti tiettyjen osapuolille asetettujen ehtojen soveltamisalan ja niiden neljän ehdon täyttämisen, jotka määräävät perustamissopimuksen 81 artiklan 3 kohdan mukaisesta poikkeuksesta.
137) Kolmansien huomautusten johdosta komissio on myös katsonut tarpeelliseksi laajentaa vuorovaikutteisuudesta vapaiden kanavien jakelun saatavuutta koskevan ehdon soveltamisalaa. Tässä päätöksessä asetettu ehto antaa enemmän joustavuutta yrityksille, jotka jakelevat BSkyB:n elokuvia ja/tai urheiluohjelmia vuorovaikutteisten sovellusten kautta. Jakelijan mahdollisuutta poistaa tai pitää kaikki kuvakkeet(140) laajennetaan siten, että eräät kuvakkeet voivat jäädä ruudulle vaikka toiset poistetaan, jollei BiB:n tai Skyn palvelujen jakelua koskevasta sopimuksesta muuta johdu.
II OIKEUDELLINEN ARVIOINTI
138) Komissio on päätellyt, että ilmoitetut sopimukset, sellaisina kuin ne ovat muutettuina, kuuluvat EY:n perustamissopimuksen 81 artiklan 1 kohdan soveltamisalaan, mutta että jäljempänä esitetyin ehdoin perustamissopimuksen 81 artiklan 3 kohdan edellytykset täyttyvät.
A. YHTEISTOIMINNALLINEN YHTEISYRITYS
139) Yhteisyritystä on arvioitava neuvoston asetuksen N:o 17 mukaisesti, sillä on vaarana, että emoyhtiöt yhteensovittavat toimintaansa yhteisyrityksen markkinoilla ja niihin liittyvillä markkinoilla, kuten tilausvideoajanvietettä koskevien palvelujen markkinoilla.
B. PERUSTAMISSOPIMUKSEN 81 ARTIKLAN 1 KOHTA
140) BSkyB:n ja BT:n osallistuminen BiB:hen johtaa kilpailun merkittävään rajoittumiseen digitaalisten vuorovaikutteisten televisiopalvelujen markkinoilla. Tämä kilpailun rajoittuminen vaikuttaa jäsenvaltioiden väliseen kauppaan. BiB-yhteisyrityksen perustaminen kuuluu siten perustamissopimuksen 81 artiklan 1 kohdan soveltamisalaan. Komissio ei voi myöntää sopimuksille osapuolten hakemuksessaan pyytämää puuttumattomuustodistusta.
1. Perustamissopimuksen 81 artiklan 1 kohdan soveltaminen BiB:n perustamiseen
a) Digitaalisten vuorovaikutteisten televisiopalvelujen markkinat
Emoyhtiöiden välisen kilpailun rajoittuminen - BSkyB ja BT ovat mahdollisia kilpailijoita
141) Ennen BiB-yhteisyrityksen perustamista BT ja BSkyB olivat mahdollisia kilpailijoita digitaalisten vuorovaikutteisten televisiopalvelujen toimittamisessa. Molemmilla on riittävät taidot ja resurssit kyseisten palvelujen aloittamiseen ja molemmat voisivat vastata teknisistä ja taloudellisista riskeistä aloittaessaan toiminnan yksin. BiB:n luominen poistaa tämän mahdollisen kilpailun. Kun otetaan huomioon BT:n ja BSkyB:n asema markkinoilla, jotka liittyvät niihin, joilla BiB toimii, BT:n ja BSkyB:n välisen kilpailun rajoittuminen on huomattavaa.
142) Se, että BT on mahdollinen kilpailija, heijastaa yleisempää maailmanlaajuista kehitystä televiestinnän alalla, sillä operaattorit pyrkivät laajentamaan verkkojensa kautta tarjottavien palvelujen määrää ja valikoimaa. Tämä toiminnan monipuolistaminen lisää rakentamiseen tai, kuten BT:n tapauksessa, verkon ylläpitoon sijoitetun pääoman tuottoa. Digitaalisten tilaajayhteyksien ansiosta perinteinen kuparijohdinverkko, jollainen BT:llä on, voidaan kunnostaa, minkä ansiosta voidaan tarjota BiB:n palvelujen kaltaisia palveluja videopuhelintoiminnan, tilausvideon ja nopean Internet-yhteyden lisäksi. Yksi Yhdistyneessä kuningaskunnassa toimiva operaattori, Kingston Communications, on jo ilmoittanut infrastruktuurinsa kunnostamisesta(141). Muissa Euroopan maissa tehdään parhaillaan kokeiluja. BT on suorittanut laajoja kotitalouksiin liittyviä kokeiluja(142). Viimeisin kokeilu kesti maaliskuuhun 1999. Jotkin palveluntarjoajat aikovat tarjota useita erilaisia palveluja, mukaan lukien tilausviihde, uutis- ja ajankohtaisohjelmat, kotiostospalvelut ja kotipankkipalvelut.
143) Osapuolet ovat hyväksyneet käsityksen, että yleisenä suuntauksena on teleoperaattorien toiminnan monipuolistaminen BiB:n palvelujen kaltaisten palvelujen toimittamiseksi. Osapuolet ovat itse todenneet, että "suurimmista teleoperaattoreista (muut kuin BT) voi tulla BiB:n kilpailijoita"(143). Osapuolten väite, että BT:n kilpailijat olisi katsottava mahdollisiksi kilpailijoiksi, kun taas itse BT:tä ei, ei voida hyväksyä. Yhteisyrityssopimuksen mukaan BT kunnostaa verkkonsa, jotta BiB:n palvelujen tapaisten palvelujen toimittaminen olisi mahdollista(144).
144) BSkyB on myös mahdollinen kilpailija digitaalisten vuorovaikutteisten televisiopalvelujen toimittamisessa. BSkyB:llä on laaja kokemus suositusta massamarkkinoiden televisiopalvelutoiminnasta. Tällaisten palvelujen digitalisointi mahdollistaa digitaalisten vuorovaikutteisten televisiopalvelujen käyttöönoton. Molempien palvelujen edellyttämät tekniset palvelut ja infrastruktuuri aiheuttavat merkittäviä yhteisiä kustannuksia. Jos BiB:tä ei olisi perustettu, BSkyB olisi vaatinut digitaalisen kotipäätteen omalle maksutelevisiotoiminnalleen ja olisi subventoinut sen vähittäishintaa(145). Marginaalisten kustannusten kasvu, joka aiheutuu vuorovaikutteisuuteen perustuvan kotipäätteen valmistamisesta, on suhteellisen pieni verrattuna kotipäätteen kokonaiskuluihin. Osapuolet ovat arvioineet, että marginaaliset kustannukset ovat noin [...](146) Englannin puntaa(147). Kun otetaan huomioon yhteiset infrastruktuurikustannukset ja se, että kotipäätteiden subventointi on BiB:n suurin yksittäinen kuluerä sen [...](148) ensimmäisen toimintavuoden aikana, vuorovaikutteisten palvelujen perustamisesta aiheutuva marginaalisten kustannusten kasvu sen jälkeen kun on tehty päätös digitaalisen televisiopalvelun käyttöönotosta on suhteellisen pieni(149).
2. Perustamissopimuksen 81 artiklan 1 kohdan soveltaminen sopimusehtoihin
145) Seuraavat sopimusmääräykset ja sopimukset rajoittavat kilpailua:
1. Yhteisyrityssopimuksen 3.1 kohdan kilpailukieltolauseke, sellaisena kuin se on muutettuna komission vaatimuksesta.
2. Osapuolten sopimus, jonka mukaan osakkeenomistaja, joka haluaa tarjota digitaalisia vuorovaikutteisia televisiopalveluja laajakaistajärjestelmän avulla, voi tehdä niin ainoastaan, jos se on antanut BiB:lle optio-oikeuden tarjota kyseistä palvelua ja BiB ei ole suostunut tarjoamaan kyseistä palvelua ehdoin, jotka ovat vähintään yhtä suotuisat kuin kolmannen tarjoamat ehdot, kuuden kuukauden kuluessa tarjouksesta tai kuitenkin viimeistään 31 päivänä maaliskuuta 1999(155).
3. BiB:n ja Midland Bankin yksinoikeuden sisältävät toimitussopimukset, jotka koskevat merchant acquiring- ja suoritusten käsittelyjärjestelmäpalveluja.
4. Yhteisyrityssopimuksen määräykset, joiden mukaan osa BiB:n palvelujen mainonnasta on yhdistettävä BSkyB:n mainontaan(156).
5. Osapuolten sitoumus edistää ainoastaan sellaisten digitaalisten satelliittikotipäätteiden myyntiä, jotka voivat vastaanottaa BiB:n palvelun niin kauan kuin BiB subventoi kotipäätteitä. BSkyB voi kuitenkin edistää muiden kotipäätteiden myyntiä, jos myynninedistämisen tarkoitus liittyy kyseisten kotipäätteiden käyttöön kotitalouksissa, joissa on jo BiB:n subventoima kotipääte ja BSkyB sopii käyttävänsä merkittävän määrän varoja digitaalisen maksutelevisiopalvelunsa markkinointiin(157).
6. BSkyB:n sitoumus, että sen digitaalisen maksutelevisiopalvelun tilausmaksu ei ole korkeampi kuin vastaavien analogisten satelliittiviihdepalvelujen tilausmaksu ja sen sitoumus pyrkiä kohtuuden rajoissa varmistamaan, että kaikki BSkyB:n analogisen satelliittipalvelun lähettämät yleisradio-ohjelmat lähetetään samanaikaisesti BSkyB:n digitaalisen satelliittipalvelun kautta(158).
146) Nämä lausekkeet ovat välttämättömiä rajoituksia ja ne liittyvät suoraan BiB:n perustamiseen ja toimintaan, lukuun ottamatta kilpailukieltolausekkeen kieltoa olla omistamatta enempää kuin 20 prosenttia BiB:n kanssa kilpailevasta yrityksestä, seuraavista syistä:
a) Kilpailukieltolauseke
147) Jollei johdanto-osan 149 kappaleesta muuta johdu, osapuolten sopimus olla kilpailematta digitaalisten vuorovaikutteisten televisiopalvelujen toimittamisesta on välttämätön BiB:n perustamisen kannalta ja liittyy siihen suoraan, kun otetaan huomioon uusille markkinoille tuloon liittyvät tekniset ja taloudelliset riskit ja tarvittava investointitaso. Tällaiseen yhteisyritykseen liittyvä epävarmuus ja tarve varmistaa vakaa perusta toiminnoille toiminnan alkuvuosina oikeuttavat tähän kilpailukieltolausekkeeseen.
148) Se, että kilpailukieltolauseke koskee osakkeenomistajaa 12 kuukauden ajan siitä päivästä, jolloin tämä menettää yhteisen määräysvallan edellyttäen, että määräysvalta menetetään kolmen vuoden kuluessa tämän päätöksen voimaantulosta, on perusteltua yhteisyrityksen suojelemisen kannalta ja sijoittajien suojelemiseksi siltä varalta, että emoyhtiö vetäytyy yhteisyrityksestä ja käyttää sopimattomasti hyväkseen yhteisyritykseen osallistuessaan saamaansa taitotietoa kilpaillakseen samoilla markkinoilla.
149) Komissio on tutkinut kilpailukieltolausekkeeseen sisältyvän kiellon, joka estää BiB:n emoyhtiöitä omistamasta enempää kuin 20 prosenttia BiB:n kanssa kilpailevasta yrityksestä. Lauseke ei rajoitu merkittävän vaikutusvallan hankintaan, vaan se kattaa myös osakkeiden oston pelkästään sijoitustarkoituksiin. Näin ollen katsotaan, että tämä rajoitus ei ole välttämätön eikä se liity suoraan yhteisyrityksen toimintaan. Komission on tutkittava, täyttääkö lauseke perustamissopimuksen 81 artiklan 3 kohdan mukaiset vaatimukset.
b) BiB:n optio-oikeus
150) Tämä lauseke rajoittaa kilpailukieltolausekkeen soveltamisalaa. BiB:n oikeus ei ulotu emoyhtiöiden kilpailukieltovelvoitteiden alaisten toimintojen alaa laajemmalle. Tämä lauseke on erityisen tärkeä BT:lle, joka saattaa olla tulevaisuudessa kiinnostunut digitaalisten vuorovaikutteisten televisiopalvelujen tarjoamisesta laajakaistaverkkojen kautta. BiB:n optio-oikeus kuvastaa emoyhtiöiden sitoutumista varmistamaan BiB:n ja investointiensa menestyminen.
c) BiB:n ja Midland Bankin väliset yksinoikeussopimukset
151) Sekä suoritusten käsittelyjärjestelmä että merchant acquiring -palvelut ovat olennainen osa BiB Platform Co:n palvelun tarvitsemaa infrastruktuuria. Midland oli valmis maksamaan täydet kustannukset, jotka aiheutuvat suoritusten käsittelyjärjestelmän edellyttämästä ohjelmiston kehittämisestä, minkä vastineeksi se saisi tietyn prosenttiosuuden kustakin suorituksesta. Tämän ansiosta BiB pystyi alentamaan alkuperäistä pääomatarvettaan ja sovittamaan maksut tuloihin taloudellisesti tehokkaalla tavalla. Kehityskulujen taloudellinen riski on edelleen Midlandilla. Yksinoikeuden voimassaoloaika antaa Midlandille kuitenkin mahdollisuuden saada takaisin alkuperäinen investointinsa, mutta takeita siitä ei ole. Merchant acquiring -palvelujen osalta Midland on sitoutunut toimittamaan palvelut edulliseen kiinteään hintaan auttaakseen BiB:n perustamista. Toisaalta Midland edellyttää, että BiB ei vaihda toimittajaa, kun sen toiminta on vakiintunut. Kumpikaan sopimus ei estä muita digitaalisten vuorovaikutteisten palvelujen tarjoajia hankkimasta suoritusten käsittely- tai merchant acquiring -palveluja muilta kuin Midlandilta. Yksinoikeussopimukset, joita sovelletaan ainoastaan BiB:n alustaa käyttäviin tai BiB:n palveluista sopimuksen tehneisiin sisällöntuottajiin ja loppukäyttäjiin, muodostavat siten tarpeellisen vastineen Midlandin valmiudelle maksaa aluksi pääomakustannuksia yhteisyrityksen toiminnan hyväksi. Ne ovat siten olennaisia sen BiB:hen osallistumisen kannalta eikä niitä voida arvioida yhteisyrityksestä erillään.
d) Emoyhtiöiden sitoumukset BiB:n markkinoihin liittyvillä markkinoilla (yhteisyrityssopimuksen 17, 19 ja 20 kohta)
152) Nämä määräykset ovat välttämättömiä BiB:n perustamisen kannalta ja uuden palvelukokonaisuuden pääsemiseksi markkinoille. BSkyB keskittää voimavaransa BiB:n palvelujen kehittämiseen. Näiden BSkyB:tä koskevien velvoitteiden tarkoituksena on antaa BiB:lle mahdollisuus päästä onnistuneesti uusille markkinoille. Lausekkeet ovat välttämättömiä yhteisyrityksen toiminnan kannalta ja liittyvät siihen suoraan.
3. Vaikutus jäsenvaltioiden väliseen kauppaan
153) Sopimus, jolla voi olla välitön tai välillinen, todellinen tai mahdollinen vaikutus jäsenvaltioiden välisen kaupan rakenteeseen, täyttää vaatimuksen, joka koskee vaikutusta jäsenvaltioiden väliseen kauppaan(159).
154) BiB:tä koskeva yhteisyrityssopimus rajoittaa alueen, jolla osapuolet voivat aluksi toimittaa digitaalisia vuorovaikutteisia televisiopalveluja, Yhdistyneeseen kuningaskuntaan, Mansaareen ja Kanaalisaariin. Palvelua voidaan teknisesti tarjota muissa Euroopan maissa, vaikka teknisiä muutoksia on tehtävä edelleen vallitsevien valuuttaerojen vuoksi. Osapuolet ovat todenneet, että vaikeudet toimittaa palveluja muissa maissa todennäköisesti vähenevät tulevaisuudessa(160).
155) Irlannissa BSkyB:n analoginen maksutelevisiopalvelu on saatavissa sekä satelliitin että kaapelin kautta. On todennäköistä, että sen digitaalinen palvelu on siellä saatavilla lähitulevaisuudessa ainakin satelliitin kautta. Kun otetaan huomioon kieliesteen puuttuminen sekä BSkyB:n ja tiettyjen Yhdistyneen kuningaskunnan ja Irlannin vähittäismyyjien läsnäolo, ei voida sulkea pois mahdollisuutta, että Irlannissa aloitetaan BiB:n palvelun tai sen paikallisen version tarjoaminen. Jos BSkyB tulee maksutelevisiomarkkinoille muissa jäsenvaltioissa, BiB:n toiminnan maantieteellinen ulottuvuus saattaa laajeta vastaavasti.
156) Vaikka näin ei olisi, sopimus vaikuttaa digitaalisten vuorovaikutteisten televisiopalvelujen tarjonnan kilpailurakenteeseen koko Yhdistyneessä kuningaskunnassa(161). Tämän toimenpiteen johdosta pääsy Yhdistyneen kuningaskunnan merkityksellisille markkinoille vaikeutuu mahdollisten muiden yhteisön kilpailijoiden kannalta. Tämä koskee myös BiB:n emoyhtiöihin liittyvää kilpailukieltolausekkeen ehtoa, jonka mukaan ne saavat omistaa korkeintaan 20 prosenttia kilpailevasta yrityksestä. Yhdistyneen kuningaskunnan digitaalisten vuorovaikutteisten televisiopalvelujen markkinoille mahdollisesti tulevat kilpailijat eivät voi tukeutua BiB:n emoyhtiöiden investointeihin. Perustamalla alan uranuurtajayrityksen, jolla on huomattavia etuja, BiB hankkii todennäköisesti tiettyjä palveluja muilta Yhdistyneen kuningaskunnan ulkopuolisilta sisällöntuottajilta(162). Se vaikuttaa siten kaupan rakenteeseen.
157) Johdanto-osan 153-156 kappaleessa esitetyn perusteella sopimukset vaikuttavat todennäköisesti jäsenvaltioiden väliseen kauppaan.
C. PERUSTAMISSOPIMUKSEN 81 ARTIKLAN 3 KOHTA
158) Ilmoitetut sopimukset täyttävät EY:n perustamissopimuksen 81 artiklan 3 kohdan mukaisen poikkeuksen edellytykset seuraavista syistä:
1. Tuotteiden jakelun sekä teknisen ja taloudellisen kehityksen tehostaminen
159) BiB-yhteisyritystä kehittäessään osapuolet ovat voittaneet nykyiset tekniset rajoitukset, jotka liittyvät satelliittilähetysten tekniikkaan ja kapeakaistaiseen asiakasliityntäverkkoon. Ensin mainitun tekniikan avulla pystytään toistaiseksi vain yksisuuntaiseen viestintään, eikä sillä yksin voida toimittaa BiB:n suunnittelemien vuorovaikutteisten palvelujen kaltaisia palveluja. Jälkimmäisellä pystytään puhelintoiminnan kaltaiseen kaksisuuntaiseen viestintään, mutta sitä ei voida toistaiseksi käyttää palveluihin, jotka edellyttävät suurempaa kaistanleveyttä. Yhdistämällä nämä kaksi tekniikkaa voidaan suurelle osalle Yhdistyneen kuningaskunnan kuluttajia tarjota uudenmuotoista palvelua, jota ei ole aikaisemmin tarjottu. Tavaroiden ja palvelujen vahittäiskauppiaat saavat myös uuden kanavan tuotteilleen. Yhteisyrityksen perustaminen tehostaa siten tuotteiden jakelua ja teknistä ja taloudellista kehitystä(163).
160) Toimenpiteestä johtuvia parannuksia ei saavutettaisi ilman kilpailukieltolausekkeen ehtoa, jonka mukaan emoyhtiöt saavat omistaa korkeintaan 20 prosenttia kilpailevasta yrityksestä. Tämä lauseke poistaa osapuolten taloudellisen kannusteen siirtää kilpailevalle yritykselle BiB:ssä kehitettäviä ideoita ja strategioita. Tällaiset ideat ja strategiat ovat erittäin arvokkaita digitaalisten vuorovaikutteisten televisiopalvelujen markkinoiden tapaisella uudella ja nopeasti kehittyvällä alalla. Tällaisia ideoita ja strategioita ovat esimerkiksi oikea hetki aloittaa palvelujen tarjoaminen ja markkinoille tulon yksityiskohtaiset säännöt, erikoistarjoukset, hinnoittelurakenne ja se, saavatko tilaajat ilmaisen kotipäätteen. Kilpailukieltolausekkeen kielto olla siirtämättä suurinta osaa taitotiedosta kilpailijalle ei kata tällaisia ideoita ja strategioita, joita on ensin kokeiltu BiB:ssä neljän emoyhtiön yhteistyön perusteella.
161) Digitaaliset vuorovaikutteiset palvelut voitaisiin tarjota myös kunnostamalla BT:n kuparijohdinverkko. Jos keskipitkällä aikavälillä BT:n osallistuminen yhteisyritykseen johtaisi siihen, että sen taloudellinen motivaatio kunnostaa kapeakaistaista liityntäverkkoaan vähenisi, komission olisi harkittava uudelleen myönteistä arviotaan BiB:n vaikutuksesta tekniseen ja taloudelliseen kehitykseen markkinoiden yleisen kehityksen perusteella. Kuten johdanto-osan 86 kappaleessa selostetaan, BT omistaa ainoan tällaisen koko maan kattavan infrastruktuurin ja sen markkinaosuus kiinteistä käytössä olevista kotitalouksien linjoista on erittäin suuri. Kunnostettu infrastruktuuri tarjoaisi kansallisen vaihtoehtoisen lähetystavan laajakaistaisille vuorovaikutteisille palveluille. Se tarjoaisi myös muita palveluja kuten videopuhelintoimintaa, laajakaistaisia Internet-yhteyksiä ja tilausvideopalvelun. Yksi Yhdistyneen kuningaskunnan teleoperaattori on jo kunnostanut verkkonsa ja sitä käytetään BiB-palvelujen tapaisiin palveluihin. BT itse suorittaa parhaillaan kokeiluja.
162) On ennenaikaista arvioida BT:n BiB:hen osallistumisen vaikutusta liityntäverkkomarkkinoiden kehitykseen ja siten kyseistä infrastruktuuria käyttäviin palvelumarkkinoihin. Jos BT:n kaupallinen kiinnostus nykyisen verkon ylläpitoon ja kunnostamiseen vähenisi BiB:hen osallistumisen vuoksi, tämä merkitsisi huomattavaa estettä tekniselle ja taloudelliselle kehitykselle. Tulos riippuu osaksi laajakaistaisen kaapeli-infrastruktuurin maantieteellisen kattavuuden kehittymisestä Yhdistyneessä kuningaskunnassa.
2. Kuluttajille koituva hyöty
163) Viime aikoihin asti BiB:n palveluja vastaavat palvelut ovat olleet saatavilla ainoastaan Internetin kautta käyttämällä mikrotietokonetta näyttöpäätteenä. Mikrotietokoneiden vielä vähäinen käyttö Yhdistyneessä kuningaskunnassa on estänyt näiden palvelujen pääsemisen massamarkkinoille. Lähes kaikissa Yhdistyneen kuningaskunnan kotitalouksissa on televisiovastaanotin. Ostamalla BiB/BSkyB:n digitaalisen kotipäätteen kotitaloudet pääsisivät vuorovaikutteisiin palveluihin televisioruudun kautta. Tämänlaatuisen uuden palvelun käyttöönotto hyödyttäisi kuluttajia.
164) Toimenpiteestä ei koituisi kuluttajille hyötyä ilman kilpailukieltolausekkeen kieltoa olla omistamatta enempää kuin 20 prosenttia kilpailevasta yrityksestä. Lauseke estää osapuolia siirtämästä kilpailijalle ideoita ja strategioita, joita BiB kehittää uusilla markkinoillaan, ja se varmistaa osapuolten sitoutumisen BiB:hen ja BiB:n menestymisen markkinoilla.
165) Komissio on lisäksi asettanut ehdon, jonka mukaan osapuolten on ilmoitettava sekä loppukäyttäjille että kotipäätteiden myyjille siitä, että loppukäyttäjien ei tarvitse tilata BSkyB:n digitaalista maksutelevisiopalvelua ehtona BiB:n subventoiman kotipäätteen ostolle. Ehto varmistaa, että alkuperäistä vaatimusta ei oteta uudelleen käyttöön myöhemmin ja että loppukäyttäjille annetaan asianmukaiset tiedot. Näin ollen ehto varmistaa, että kuluttajille annetaan mahdollisuus hankkia kotipääte joko BSkyB:n maksutelevisiopalvelun kanssa tai ilman sitä.
3. Välttämättömyys
166) BT:llä ja BSkyB:llä on jonkin muotoisten vuorovaikutteisten palvelujen erikseen tarjoamiseen vaadittava asiantuntemus. BiB:ssä tehtävän yhteistyön avulla ne voivat kuitenkin tarjota parempia palveluja ja aikaisemmin. Niiden osallistuminen yhdessä Midland Bankin ja Matsushitan kanssa on siten välttämätön BiB:n luomiseksi ja sen toiminnan vakauttamiseksi uusilla markkinoilla. BT on hankkinut taitoja ja kokemusta vuorovaikutteisten televisiopalvelujen kokeiluissa, jotka liittyvät vuorovaikutteisten multimediapalvelujen kehitykseen ja yhdentämiseen, ja osallistuu yhteisyritykseen antamalla kyseiset taitonsa ja kokemuksensa yhteisyrityksen käyttöön. Lisäksi sillä on asiantuntemusta telepalvelujen tarjoamisessa, jotka ovat olleet olennaisia BiB:n televiestinnän paluupolun toiminnalle ja sen yhteyksille palvelimiin. BSkyB osallistuu yhteisyritykseen antamalla sen käyttöön kokemuksensa kotipäätteiden suunnittelusta ja toiminnasta ja tarjoaa myös tietämystään maksutelevisiopalvelujen kuluttajakysynnästä. Midland tuo yritykseen asiantuntemuksensa merchant acquiring- ja suoritusten käsittelypalveluista ja näiden palvelujen yhdistämisestä BiB:n infrastruktuuriin. Panasonicin panos yritykseen on erityisesti kotipäätteiden suunnittelua koskeva tekninen asiantuntemus.
167) Kieltolauseke omistaa enemmän kuin 20 prosenttia kilpailevasta yrityksestä on toimenpiteen kannalta välttämätön. BiB:n toiminnan menestys vaarantuisi, jos kilpailijalle siirrettäisiin ainutlaatuisia ideoita ja strategioita, joita osapuolet kehittävät BiB:ssä.
4. Kilpailun säilyminen kyseisten tuotteiden huomattavan osan kohdalla
168) Muut yritykset kuin BiB, erityisesti eri kaapelioperaattorit, suunnittelevat aloittavansa digitaaliset vuorovaikutteiset televisiopalvelut. BiB:n osapuolet ovat arvioineet, että tarvitaan vähintään miljoonan tilaajan tilaajakanta, jotta digitaalisia vuorovaikutteisia televisiopalveluja voidaan tarjota riittävän laajasti. Yhdistyneen kuningaskunnan kaapelialan keskittymisen vuoksi Cable & Wireless Communicationsin, NTL:n ja Telewestin kaapeliverkot ovat saavuttaneet kukin yli miljoona kotitaloutta. NTL on jo aloittanut kaupallisen kokeilun(164). Kaapelioperaattoreilla on etu tällaisten palvelujen tarjoamisessa, sillä niiden kaapeliverkot ovat kaksisuuntaisia. Tämän ansiosta ne voivat yksin tai yhdessä kolmansien kanssa käyttää verkkoa vuorovaikutteisiin palveluihin. Muut yritykset, erityisesti Web Tv ja Videonet, suunnittelevat myös ottavansa käyttöön digitaaliset vuorovaikutteiset televisiopalvelut.
169) Sekä BSkyB:llä että BT:llä on tärkeä asema Yhdistyneessä kuningaskunnassa lähimarkkinoilla, jotka liittyvät kiinteästi niihin markkinoihin, joilla BiB-yhteisyritys aikoo toimia. Markkinoille pääsyn esteet suojaavat niiden aseman näillä markkinoilla ainakin keskipitkällä aikavälillä. Molemmilla on siten markkinavoimaa, joka on olennaista BiB:n luomisen seurauksena olevan BT:n ja BSkyB:n välisen mahdollisen kilpailun poistumisen vaikutusta koskevan oikeudellisen arvioinnin kannalta.
170) Komissio on siten katsonut vaarana olevan, että BT:n ja erityisesti BSkyB:n erittäin merkittävän markkinavoiman yhdistäminen markkinoilla, jotka liittyvät BiB:n markkinoihin, kuten liityntäverkkomarkkinat, maksutelevision ja digitaalisten vuorovaikutteisten palvelujen tekniset palvelut, maksutelevisiomarkkinat ja maksutelevision elokuva- ja urheilukanavien tukkujakelumarkkinat, johtaisi siihen, että merkittävä osa kilpailua digitaalisten vuorovaikutteisten televisiopalvelujen markkinoilla poistuisi(165). Tässä päätöksessä asetetut ehdot varmistanevat, että tämä riski ei toteudu ja varsinkin että BT kohtaa kilpailua kaapeliverkkojen taholta, että kolmansille on taattu riittävä pääsy BiB:n subventoimiin kotipäätteisiin ja BSkyB:n elokuva- ja urheilukanaviin ja että muita kuin BiB:n kotipäätteitä voidaan kehittää markkinoilla niin, että digitaaliset vuorovaikutteiset televisiopalvelut ovat edelleen avoinna kilpailulle.
171) Huolimatta kilpailukieltolausekkeesta, joka estää BiB:n emoyhtiöitä omistamasta enempää kuin 20 prosenttia kilpailevasta yrityksestä, BiB:n perustaminen ei johda kilpailun häviämiseen. Osapuolille asetetut ehdot varmistavat, että merkitykselliset markkinat ovat edelleen avoimet ja että BiB kohtaa huomattavaa kilpailua. Osapuolille asetetut ehdot voidaan tiivistää seuraavasti:
a) Kaapeliverkkojen kilpailu
172) Liityntäverkkomarkkinoilla ja vastaavilla televiestintä- ja vuorovaikutteisten palvelujen markkinoilla, joita voidaan tarjota tämän infrastruktuurin kautta, BT:n merkittävimmät kilpailijat ovat kaapeliverkkojen varsinaiset ja mahdolliset omistajat, jotka voivat kilpailla BT:n kanssa telepalvelujen tarjoamisessa ja BiB:n kanssa digitaalisten vuorovaikutteisten palvelujen tarjoamisessa. BT tarjoaa 86 prosenttia kiinteistä käytössä olevista kotitalouksien linjoista ja on Yhdistyneen kuningaskunnan ainoa teleoperaattori, jonka verkko kattaa lähes koko maan, joten on tärkeää suojella ja edistää kaapelialan taholta tulevaa kilpailua. Jos BT laajentaisi kaapelitoimintaansa ja osallistuisi samalla BiB:n toimintaan, BT:llä ei olisi kannustetta kehittää kaapeliverkkojensa kautta sellaisia digitaalisia vuorovaikutteisia televisiopalveluja, joita BiB aikoo tarjota, eikä sillä olisi kannustetta helpottaa kolmansien osapuolten mahdollisuutta kilpailla BiB:n kanssa näiden digitaalisten vuorovaikutteisten televisiopalvelujen tarjoamisessa kaapeliverkkojensa kautta. Poikkeuksen ehtona on siten, että BT suostuu olemaan laajentamatta nykyistä kaapelitelevisio-omistustaan Yhdistyneessä kuningaskunnassa. Komissio huomauttaa, että BT on lisäksi suostunut myymään nykyiset omistuksensa. Tämän seurauksena kilpailu laajakaistaisen kaapeli-infrastruktuurin tarjoamisen alalla voi kehittyä BT:stä riippumattomasti koko Yhdistyneessä kuningaskunnassa ja luoda vastapainon rajoittaville vaikutuksille, joita aiheutuu BT:n ja BSkyB:n osallistumisesta BiB:hen.
b) Kolmansien pääsy BiB:n subventoimiin kotipäätteisiin
173) BiB subventoi kotipäätettä, jota käytetään sekä sen omassa palvelussa että BSkyB:n digitaalisessa maksutelevisiopalvelussa. BSkyB ja BiB valvovat yhdessä kilpailevien digitaalisten vuorovaikutteisten televisiopalvelujen ja maksutelevisio-operaattorien pääsyä kyseisiin kotipäätteisiin. BSkyB:n määräysvallan varmistaa sen asema teknisten palvelujen markkinoilla, joille kuuluvat ehdollisen pääsyn ja pääsynvalvontapalvelujen tarjoaminen. BiB valvoo pääsyä subventioiden takaisinperintäjärjestelmän avulla, joka edellyttää, että kaikki salattujen palvelujen tarjoajat osallistuvat sen aikaisempiin ja nykyisiin subventointikustannuksiin osana ehdollisen pääsyn ja pääsynvalvonnan maksuja.
174) Kolmansien pääsy BiB:n subventoimiin kotipäätteisiin on tärkeää BSkyB:n markkina-aseman vuoksi. BSkyB:n osuus maksutelevisiomarkkinoista on noin [...](167) prosenttia. Teoriassa BiB:n ja BSkyB:n kilpailijat, jotka haluavat tarjota digitaalisia satelliittipalveluja, voisivat ottaa käyttöön kilpailevan kotipäätteen. Tämä on kuitenkin epätodennäköistä kilpailevan infrastruktuurin perustamisesta aiheutuvien pääomakustannusten vuoksi sekä sen vuoksi, että kuluttajat haluavat hankkia vain yhden kotipäätteen. Tätä päätelmää vahvistaa se, että BSkyB määrää elokuva- ja urheilulähetyksistä. Käytännössä kilpailijat pikemmin pyrkivät pääsemään BiB/BSkyB:n olemassa olevaan kotipääteinfrastruktuuriin(168). Näin on ollut analogisten maksutelevisiopalvelujen kohdalla Yhdistyneessä kuningaskunnassa. Ei ole syytä olettaa, että asia olisi toisin digitaalisten palvelujen kohdalla, sillä kotipääteinfrastruktuurin perustamisesta koituvat investointikustannukset ovat vielä suuremmat.
175) Jos kilpailevilta digitaalisten vuorovaikutteisten palvelujen tarjoajilta kiellettäisiin pääsy BiB:n subventoimiin kotipäätteisiin tai niille myönnettäisiin pääsy ehdoin, jotka ovat huonommat kuin BiB:lle ja/tai BSkyB:lle myönnetyt ehdot, silloin merkittävä osa kilpailusta tuotantoketjun loppupään markkinoilla poistuisi.
BiB:n toimintojen erottaminen eri oikeushenkilöihin
176) Muutettujen yhteisyrityssopimusten nojalla(169) BiB perustaa oikeudellisesti erilliset yhtiöt, jotka hoitavat kotipäätteiden subventointia ja kotipäätettä käyttäviltä kolmansilta perittäviä suorituksia sekä BiB:n vuorovaikutteisten palvelujen luomista ja toimintaa. Kummallakin yrityksellä on oma erillinen johtonsa ja kumpikin julkaisee vuosittaiset tilinpäätöstiedot. Poikkeuksen ehtona on myös, että tilintarkastajat todistavat, että kaikki suoritukset näiden kahden yhtiön välillä on tehty toisistaan erillään OECD:n siirtohinnoitteluohjeiden mukaisesti. Tämän pitäisi taata näiden kahden toiminnon välinen avoimuus ja syrjimätön kohtelu ja estää subventiomekanismin käyttäminen keinotekoisena esteenä digitaalisten vuorovaikutteisten televisiopalvelujen markkinoille pääsylle.
Subventioiden takaisinperintämekanismin toiminta
177) Komissio on asettanut subvention takaisinperintämekanismille ehdon, jolla pyritään varmistamaan, että mekanismin toiminta on avointa ja syrjimätöntä. Subvention takaisinperintämekanismin toiminnan sääntely kuuluu Yhdistyneen kuningaskunnan viranomaisille direktiivin 95/47/EY ja kansallisten säädösten mukaisesti. Komissio katsoo siten, että ehto täyttyy sikäli kuin osapuolet noudattavat Yhdistyneen kuningaskunnan järjestelmää.
178) Ehdon mukaan kolmannet voivat maksaa subvention joko kertamaksuna tai jatkuvina maksuina. Subventiot liittyvät kotipäätteiden käyttöön, toisin sanoen myönnettyjen ehdollisen pääsyn korttien tai pääsynvalvonnan valtuutuksien määrään. Ehto varmistaa, että pienempi operaattori ei joudu maksamaan yhtä paljon kuin suurempi operaattori; tämä helpottaa markkinoille tuloa.
179) BiB Platform Co, joka on digitaalisten vuorovaikutteisten palvelujen tarjoaja, maksaa osaltaan subventiota takaisin samalla tavoin kuin sen kilpailijat. Nämä suoritukset muodostavat osan sen kuluja, jotka peritään takaisin sisällöntuottajilta. BSkyB maksaa myös subventiota takaisin samalla tavalla kuin muut maksutelevisio-operaattorit.
Teknisten palvelujen tarjoaminen kolmansille
180) Komissio on asettanut ehdon, että BSkyB:n on tarjouduttava kehittämään ja toteuttamaan Simulcrypt-sopimuksia asianmukaisten kaupallisten sopimusehtojen mukaisesti osapuolten kanssa, joiden etua asia koskee. Tämä varmistanee, että muita ehdollisen pääsyn järjestelmiä käyttävät voivat halutessaan tarjota palveluja asiakkaille, joilla on BiB:n digitaalinen satelliittikotipääte.
181) Tuotantoketjun loppupään markkinoilla toimivat palveluntarjoajat, jotka haluavat käyttää BiB:n subventoimia kotipäätteitä, ja ne, jotka käyttävät kyseisiä kotipäätteitä, tarvitsevat tietoja kotipäätteen teknisistä eritelmistä, mukaan lukien eritelmiin tehtäväksi ehdotetuista muutoksista. Jos tällaisia tietoja ei ole, palveluntarjoajat eivät voi kehittää omia palvelujaan ja jatkaa niiden päivittämistä kotipäätettä koskeviin teknisiin eritelmiin tehtävien muutosten vuoksi. Komissio on siksi asettanut ehdon tällaisten tietojen toimittamisesta asianomaisille(170). Nyt näyttää siltä, että suurin osa olennaisista tiedoista tulee olemaan BSkyB:n hallussa. Tämä tilanne voi kuitenkin muuttua. Sen varmistamiseksi, että tietojen toimittamista kolmansille koskevien osapuolten velvoitteiden välillä ei ole aukkoja, sekä BSkyB:lle että BiB McCo:lle asetetaan tietojen toimittamista koskeva velvoite.
c) Kolmansien pääsy BSkyB:n maksutelevisiokanaville
182) BSkyB:n kanavia toimitetaan sekä kaapelioperaattoreille että digitaalista maanpäällistä lähetystapaa käyttävälle operaattorille, ONdigitalille. Kanavia tarjotaan sitten tilaajille osana tilaajien omaa maksutelevisiopalvelua. Nämä toimivat kuitenkin vain kanavien jakelijoina ja niiden on suoritettava kanavien jakelu muuttamatta sisältöä. Ne eivät voi lisätä tai poistaa mitään sisällön osaa ilman BSkyB:n suostumusta. Osapuolet ovat ilmoittaneet, että niiden aikomuksena on saattaa BiB:n palvelu loppukäyttäjien saataville kaapeliverkkojen tai digitaalisen maanpäällisen television kautta edellyttäen, että tarvittavat sopimukset tehdään.
183) BiB:n kaapeli- ja digitaalista maanpäällistä lähetystapaa käyttävät kilpailijat eivät voi asentaa vuorovaikutteisia yhteyksiä Yhdistyneen kuningaskunnan suosituimpiin maksutelevisiokanaviin. Tämä olisi mahdollista ainoastaan, jos sekä tekniset(171) että kaupalliset esteet poistettaisiin. Näiden esteiden vuoksi niiden olisi tehtävä sopimus kilpailijansa BSkyB:n kanssa, jolla on merkittävä markkinavoima tuotantoketjun alkupään markkinoilla ja kannuste sulkea digitaalisten vuorovaikutteisten televisiopalvelujen tuotantoketjun loppupään markkinat.
184) Ehto on asetettava siten BSkyB:n elokuva- ja urheilukanavien tukkutoimituksille kaapeli- ja digitaalisia maanpäällisiä lähetyksiä tarjoaville kilpailijoille. BSkyB on sitoutunut tarjoamaan elokuva- ja urheilukanaviensa tukkuportaan jakelua joko vuorovaikutteisten sovellusten kanssa tai ilman niitä (clean feed) ostajan valinnan mukaan syrjimättömyysperiaatetta soveltaen. Täten BSkyB ei voi kytkeä vuorovaikutteisuutta ohjelmistoonsa tukkutoimitustasolla tavalla, joka vahingoittaa sekä BiB:n kilpailijoita digitaalisten vuorovaikutteisten televisiopalvelujen markkinoilla että BSkyB:n omia kilpailijoita maksutelevision vähittäismarkkinoilla. BiB:n kilpailijat eivät voisi yhdistää omia vuorovaikutteisia palvelujaan näihin kanaviin. Yhdistäminen olisi kuitenkin mahdollista sellaisten kanavien osalta, joita BSkyB ei omista. [...](172) BiB:n kilpailijat voisivat neuvotella sopimuksista, jotka koskevat niiden vuorovaikutteisten palvelujen käyttöä elokuvien kertamaksutelevisiopalveluissa(173). Siten kilpailu BiB:n kanssa ei häviäisi.
d) Osallistuminen vaihtoehtoisten kotipäätteiden kehittämiseen
185) Poikkeuksen ehtona on siten, että BSkyB rajoittaa yhteisyrityssopimuksen mukaisten veto-oikeuksiensa käyttämistä siinä määrin, että sillä on velvollisuus tietyissä tilanteissa tukea mitä tahansa ehdotusta, joka koskee muiden kotipäätteiden subventoimista osana sopimusta BiB:n palvelun tarjoamisesta kaapeli- ja/tai digitaalisten maanpäällisten televisiolähetysten kautta. Yhtiöt, jotka pyytävät BiB:tä subventoimaan toisia kotipäätteitä, olisivat käytännössä BSkyB:n kilpailijoita sen ydinmarkkinoilla, joten tämän ehdon avulla pyritään ratkaisemaan BSkyB:n eturistiriita sen tehdessä päätöksiä BiB:n osakkeenomistajana ja maksutelevisio-operaattorina. Tämä varmistanee, että BiB on kaupallisena yrityksenä vapaa tekemään BSkyB:n kilpailijoita koskevia päätöksiä kaupallisin perustein ilman, että sitä rajoittavat BSkyB:n muut kaupalliset edut.
e) Ehtojen kiertämisen estäminen
186) Kun otetaan huomioon osapuolten väliset monimutkaiset järjestelyt sekä BiB-yhteisyrityksen edelleen jatkuva kehittäminen, on mahdollista, että yhdelle osapuolelle määrätyt ehdot voidaan kiertää toisten osapuolten tai BiB:n toimilla. Tämä koskee erityisesti ehtoja, jotka koskevat vähittäiskaupoille toimitettavia tietoja, joiden mukaan BiB:n kotipäätteen ostajalla ei ole velvollisuutta tilata mitään maksutelevisiopalveluja, subvention takaisinperintämekanismia ja kotipäätteitä käyttäville kolmansille suunnattua tiedotusta. Tämän ehdon tarkoituksena on estää tällainen menettely.
5. Päätelmä
187) Komissio päättelee, että BiB-toimenpiteet täyttävät kaikki neljä EY:n perustamissopimuksen 81 artiklan 3 kohdan mukaiselle poikkeukselle asetettua edellytystä.
D. POIKKEUKSEN JA EHTOJEN VOIMASSAOLO
188) Asetuksen N:o 17 8 artiklan mukaan EY:n perustamissopimuksen 81 artiklan 3 kohdan nojalla tehtävä päätös annetaan määräajaksi, ja siihen voidaan liittää ehtoja ja velvoitteita. Asetuksen N:o 17 6 artiklan mukaan päätöksen voimaantulopäivä ei saa olla ilmoituspäivää aikaisempi.
189) Nyt tarkasteltavassa asiassa päätös tulee sovellettavaksi päivästä, jolloin kaikki johdanto- osan 124-134 kappaleessa tarkoitetut sopimusten muutokset on tehty ja tämän päätöksen 2 artiklassa asetetut ehdot on täytetty. Näin ollen asiaa koskeva päivämäärä on 4 päivä elokuuta 1998.
190) Poikkeusta koskevan päätöksen voimassaoloajan osalta komissio on tutkinut BiB:n liiketoimintasuunnitelmaa, yhteisyrityssopimuksia ja Yhdistyneen kuningaskunnan markkinaolosuhteita varmistaakseen, mikä olisi vähimmäisaika, jona BiB tarvitsee tukea emoyhtiöiltään tässä päätöksessä sallitussa muodossa vakiinnuttaakseen toimintansa elinkelpoisena yrityksenä digitaalisten vuorovaikutteisten televisiopalvelujen uusilla markkinoilla. On ilmeistä, että nyt tarkasteltavana olevaan toimenpiteeseen liittyy merkittävä taloudellinen riski osakkeenomistajien kannalta, jotka sijoittavat merkittävästi varoja uusille markkinoille, joilla on huomattavasti epävarmuutta Yhdistyneen kuningaskunnan kuluttajien suhtautumisesta ehdotettuihin uusiin digitaalisiin palveluihin. Osapuolet ennustivat, että BiB:n toiminta on voitollista vasta [...](174) ja osakkeenomistajat saavat takaisin alkuperäisen käteisinvestoinnin aikaisintaan vasta [...](175). Tämä ennuste vahvistetaan osapuolten liiketoimintasuunnitelmassa. Komissio katsoo, että seitsemän vuotta on poikkeusta koskevan päätöksen riittävä ja asianmukainen voimassaoloaika, kun otetaan huomioon Yhdistyneen kuningaskunnan markkinoiden erityisolosuhteet. [...](176) Johdanto-osan 145-152 kappaleessa selostettuihin sopimuslausekkeisiin, jotka liittyvät suoraan BiB:n perustamiseen ja toimintaan ja ovat välttämättömiä sen kannalta, sovelletaan samoin seitsemän vuoden poikkeuslupa-aikaa. Kilpailukieltolausekkeen kieltoon, jota on tarkasteltu 81 artiklan 1 ja 3 kohdan nojalla, sovelletaan samoin seitsemän vuoden poikkeuslupa-aikaa, joka katsotaan [...](177) kannalta välttämättömäksi.
191) Kilpailun suojelemisen kannalta tärkeimmät vaatimukset on annettu ehtoina, koska on tarpeen estää tehokkaan kilpailun poistuminen digitaalisten vuorovaikutteisten televisiopalvelujen markkinoilta. Näiden vaatimusten tarkka noudattaminen on niin tärkeää, että komission on varmistettava välittömien seuraamusten käyttöönotto, jos vaatimuksia rikotaan.
192) Suhteellisuusperiaate edellyttää, että tilapäiset tai yksittäiset virheet, joiden vaikutukset markkinoihin ovat vähäiset, eivät johda kauaskantoisiin oikeudellisiin, taloudellisiin ja kaupallisiin seuraamuksiin. Jotta poikkeusluvan perustaksi voidaan ottaa tiettyjä ehtoja, periaatteena on, että näiden ehtojen on oltava oikeassa suhteessa kilpailulle asetettuihin vaatimuksiin. Siten ehtojen vähäpätöisten rikkomisten ei pitäisi väistämättä johtaa poikkeusluvan päättymiseen. Komissio katsoo, että subvention takaisinperintämekanismin ja tietojenantovaatimusten osalta on erotettava näiden ehtojen vähäpätöiset ja merkittävät rikkomiset. Komissio katsoo, että 3 artiklassa oleva käsitteen "merkittävä rikkominen" määritelmä antaa kansallisille viranomaisille ja kansallisille tuomioistuimille mahdollisuuden määrittää, milloin ehtoa on rikottu merkittävästi.
193) Näin ollen ehtojen 7, 8 ja 9 rikkomisia ei voida katsoa tähän päätökseen liitetyn ehdon rikkomiseksi paitsi, jos tällaiset rikkomiset kuuluvat merkittävän rikkomisen määritelmän soveltamisalaan ja täyttävät 3 artiklassa asetetut vaatimukset.
194) Komissio ilmaisee edellä huolensa BT:n BiB:hen osallistumisen vaikutuksesta liityntäverkkomarkkinoiden kehitykseen. Komissio on kuitenkin päätellyt, että jälkimmäinen arviointi on ennenaikainen. Komissio saattaa siten katsoa tarpeelliseksi tarkastella BT:n osallistumista yhteisyritykseen keskipitkällä aikavälillä. Jos osoittautuu, että kyseinen osallistuminen estää laajakaistaista liityntäverkkoa käyttävien palvelujen tarjontaa Yhdistyneessä kuningaskunnassa, komissio saattaa katsoa tämän seikan olevan olennainen asetuksen N:o 17 8 artiklan 3 kohdan mukaisesti,
ON TEHNYT TÄMÄN PÄÄTÖKSEN:
1 artikla
Julistetaan EY:n perustamissopimuksen 81 artiklan 3 kohdan nojalla ja jollei tämän päätöksen 2 artiklasta muuta johdu, että EY:n perustamissopimuksen 81 artiklan 1 kohtaa ei sovelleta seitsemän vuotta 4 päivästä elokuuta 1998
a) British Interactive Broadcasting Ltd:n (nyttemmin Open) yhteisyrityksen perustamista koskevaan 13 päivään kesäkuuta 1997 ilmoitettuun ja 4 päivänä elokuuta 1998 muutettuun BSkyB Ltd:n, BT Holdings Limitedin, Midland Bank plc:n ja Matsushita Electric Europe (Headquarters) Ltd:n yhteisyrityssopimukseen;
b) kaikkiin komissiolle ilmoitettuihin British Interactive Broadcasting Ltd:n perustamiseen liittyviin sopimuksiin, jotka luetellaan tämän päätöksen liitteessä I.
2 artikla
Tämän päätöksen 1 artiklassa säädettyyn päivämäärään asti tämän päätöksen 1 artiklassa säädettyä poikkeusta perustamissopimuksen 81 artiklan 1 kohdan soveltamisesta koskevat seuraavat ehdot:
Ehto 1: (BiB:n kotipäätetoiminnan ja palvelutoimintojen oikeudellinen erottelu - tilintarkastajat)
Tilintarkastajat, joita vaaditaan todistamaan vuosittain, että McCo:n markkinointiavustuksia koskeva toiminta on pidetty selkeästi erillään BiB Services Co:n toiminnoista, tulkitsevat ilmaisua "selkeästi erillään" ("arms' length") siirtoihin sovellettavien OECD:n hinnoitteluohjeiden (Transfer Pricing Guidelines) mukaisesti.
Ehto 2: (Ilmoittaminen kytkykaupan poistamisesta BiB:n kotipäätetoiminnan ja BSkyB:n palvelutoiminnan väliltä)
A. BiB:n osapuolet varmistavat, että digitaalisten vuorovaikutteisten lähetysten vastaanottolaitteiden vähittäismyyjille, jotka myyvät laitteita saaden markkinointiavustusta, ja näiden laitteiden asentajille ilmoitetaan kirjallisesti, ettei laitteen ostajan edellytetä tilaavan maksutelevisiopalveluja ja että muut kuin BSkyB:n palvelut ovat saatavilla BiB:n kotipäätteen kautta, mukaan lukien digitaalisatelliitin kautta BiB:n kotipäätteisiin ilman erillistä maksua lähetettävät palvelut. Lisäksi BiB:n osapuolet edellyttävät, että ostajille, joiden hankkimia laitteita on subventoitu markkinointiavustuksista, annetaan myyntipisteissä kirjallinen ilmoitus, jonka mukaan kyseistä vaatimusta ei ole ja että muitakin kuin BSkyB:n palveluja on saatavilla BiB:n kotipäätteen välityksellä, mukaan lukien digitaalisatelliitin kautta BiB:n kotipäätteisiin ilman erillistä maksua lähetettävät palvelut.
B. BSkyB ottaa käyttöön kirjallisen menettelyn, josta se toimittaa jäljennökset komissiolle, sen varmistamiseksi, että kaikille sen analogisten palvelujen asiakkaille, joille tarjotaan liittymistä BSkyB:n digitaaliseen satelliittipalveluun ("Sky Digital Subscription"), ilmoitetaan kirjallisesti (komission kirjallisesti hyväksymällä tiedotteella), ettei heidän edellytetä ottavan käyttöön Skyn digitaalista liittymää voidakseen hankkia BiB:n kotipäätteen ja että muitakin kuin BSkyB:n palveluja on saatavilla BiB:n kotipäätteen välityksellä, mukaan lukien digitaalisatelliitin kautta BiB:n kotipäätteisiin ilman erillistä maksua lähetettävät palvelut.
C. BSkyB ottaa käyttöön kirjallisen menettelyn, josta se toimittaa jäljennökset komissiolle, varmistaakseen, että Skyn digitaalisten liittymien myyntiedustajille, jotka myyvät myös BiB:n kotipäätteitä, annetaan selkeä kirjallinen ilmoitus, josta on käytävä ilmi, ettei ostajan edellytetä ottavan käyttöön Skyn digitaalista liittymää voidakseen hankkia BiB:n kotipäätteen ja että muitakin kuin BSkyB:n palveluja on saatavilla BiB:n kotipäätteen välityksellä, mukaan lukien digitaalisatelliitin kautta BiB:n kotipäätteisiin ilman erillistä maksua lähetettävät palvelut.
Ehto 3: (Palvelujen tarjoaminen ilman vuorovaikutteisia sovelluksia)
Jos elokuva- ja/tai urheiluohjelmisto (mutta ei muiden osapuolten kuin BSkyB:n tai BiB:n maksama mainosaika) sisältää joillakin BSkyB:n elokuva- ja/tai urheilukanavilla kuvaruutuesityksiä, joissa katsojia ohjataan BiB:n digitaalisiin vuorovaikutteisiin palveluihin ja/tai BSkyB:n parannettuihin elokuva- ja/tai urheilutelevisiopalveluihin, BSkyB antaa syrjimättömyysperusteella kyseisten kanavien jakelijoille valintamahdollisuuden, jonka mukaan ne voivat joko
i) vastaanottaa kanavaan/kanaviin liittyvän signaalin, johon kuuluu kuvaruutuesitys ja vuorovaikutteiset sovellukset (jotka on toteutettu BSkyB:n valitsemalla teknologialla), jotka ohjaavat katsojat sellaisiin BiB:n digitaalisiin vuorovaikutteisiin televisiopalveluihin ja/tai BSkyB:n parannettuihin elokuva- ja/tai urheilutelevisiopalveluihin, jotka eivät kuulu jakelijan palveluihin, jos jakelija on (tapauksen mukaan) myös BiB:n digitaalisten vuorovaikutteisten televisiopalvelujen ja/tai BSkyB:n parannettujen elokuva- ja/tai urheilutelevisiopalvelujen jakelija; tai
ii) vastaanottaa kanavaan/kanaviin liittyvän signaalin siten, että kuvaruutuesitysten, jotka ohjaavat katsojan sellaisiin BiB:n digitaalisiin vuorovaikutteisiin televisiopalveluihin ja/tai BSkyB:n parannettuihin elokuva- ja/tai urheilutelevisiopalveluihin, jotka eivät kuulu jakelijan palveluihin, katsominen estetään jakelijan valinnan mukaan joko
a) (jos kanavan jakelu tapahtuu satelliitin kautta) signaalin avulla, jossa kuvaruutuesitykset sisältyvät osaan signaalia, joka lähetetään päätelevisiokuvasta erillään; tai
b) (jos kanavan jakelu tapahtuu kiinteän verkon kautta) jakelijan valinnan mukaan joko signaalin avulla, jossa ei ole mukana kuvaruutuesitystä tai jossa kuvaruutuesitykset sisältyvät osaan signaalia, joka lähetetään päätelevisiokuvasta erillään(178); tai
muulla osapuolten sopimalla tavalla. Tämä riippuu joka tapauksessa jakelijasta, joka kantaa kaikki ratkaisun kehittämisestä ja jatkuvasta toimittamisesta aiheutuvat kustannukset, mukaan lukien soveltuvin osin kustannukset kiinteän verkon asentamisesta, käytöstä ja kunnossapidosta ja niihin liittyvistä laitteista, jotka ovat tarpeen kiinteän verkon syötön mahdollistamiseksi.
Ehto 4: (Kaapelista luopuminen)
A. BT ei saa ostaa eikä pyrkiä hankkimaan itselleen laajakaistakaapelin televisiotoimilupia Yhdistyneessä kuningaskunnassa nykyisin hallitsemiensa lupien lisäksi ja sen on luovuttava kaikista toimiluvista, jotka se mahdollisesti saa jonkin muun liiketoimen yhteydessä. Tämä sitoumus ei kuitenkaan estä BT:tä tarjoamasta yleisradiolähetyspalveluja (jos BT saa niihin luvan) eikä laajakaistapalveluja tai laajakaistaisia vuorovaikutteisia palveluja. (Epäselvyyksien välttämiseksi huomautetaan, että BT saa harjoittaa myös Westminsterin ja Milton Keynesin toimiluvan haltijoiden kanssa kilpailevaa toimintaa).
B. Tämän päätöksen (poikkeuslupapäätöksen) päivästä lukien BT luopuu laajakaistakaapelitelevision toimiluvistaan Westminsterissä ja Milton Keynesissä, jäljempänä "liiketoiminnat" seuraavasti:
i) BT yrittää parhaansa mukaan järjestää liiketoimintojen myynnin kohtuulliseen markkinahintaan [...](179) kuluessa poikkeuslupapäätöksestä.
ii) BT harjoittaa kyseisiä liiketoimintoja toisistaan erillisissä oikeudellisissa yksiköissä ja hoitaa niiden toimintaa tavalla, joka säilyttää elinkelpoisuuden, markkinoitavuuden ja arvon mahdollisimman korkealla tasolla myyntiin ja lopulliseen luopumiseen asti.
iii) BT hoitaa kyseiset liiketoiminnat erikseen ja pitää ne erillään muusta BT:n liiketoiminnasta Yhdistyneessä kuningaskunnassa niiden myyntiin asti. BT saa toteuttaa liiketoiminnoissa rakennemuutoksia ennen myyntipäivää ainoastaan, jos BT on ilmoittanut komissiolle rakennemuutoksia koskevista ehdotuksista eikä komissio ole nimenomaisesti vastustanut ehdotettuja lisämuutoksia kirjallisesti kahden viikon kuluessa siitä, kun se on vastaanottanut BT:n ilmoituksen muutoksesta.
iv) BT:n on toimitettava kohtuullisen ajan kuluessa komission päätöksen saamisesta komissiolle luettelo, jossa on kolme ehdolle asetettua tilitoimistoa, sijoituspankkia tai muuta vastaavanlaista yritystä. Yksi näistä valitaan riippumattomaksi asiantuntijaksi, ja komissio päättää, hyväksyykö se valinnan. Asiantuntija antaa kertomuksen pyynnöstä komissiolle, noudattaako BT iii alakohtaa.
C. Jos liiketoimintoja ei ole myyty B kohdan i alakohdassa mainitun määräajan kuluessa, BT nimittää liiketoimintoihin edunvalvojan, jonka hyväksyminen on komission päätettävissä. (Kyseinen edunvalvoja voi olla B kohdan iv alakohdassa tarkoitettu asiantuntija). Edunvalvojan toimeksiannon mukaan edunvalvojan on tehtävä parhaansa myydäkseen liiketoiminnat kohtuulliseen markkinahintaan [...](180) kuluessa poikkeuslupapäätöksestä tai muilla ehdoilla, joista sovitaan BT:n ja komission välillä.
D. Jollei edunvalvoja ole myynyt liiketoimintoja C kohdan mukaisesti, on edunvalvojan myytävä liiketoiminnat parhaaseen hintaan, joka on kohtuuden rajoissa saatavissa [...](181) kuluessa poikkeuslupapäätöksestä. (Muut edunvalvojan toimeksiantoa koskevat ehdot ja edellytykset jäävät voimaan.)
E. BT, tai soveltuvin osin edunvalvoja, ilmoittaa komissiolle kirjallisesti liiketoimintojen ostajaehdokkaan nimen. Komission katsotaan hyväksyneen ostajaehdokkaan, jollei komissio ilmoita kirjallisesti BT:lle tai edunvalvojalle toisin kymmenen työpäivän kuluessa kyseisen ilmoituksen vastaanottamisesta.
Ehto 5: (Veto-oikeudet)
A. BSkyB äänestää kaikkien BiB:n päätösten puolesta, joiden tarkoituksena on valtuuttaa kotipäätteiden subventoimiseksi perityillä markkinointiavustuksilla rahoitettavista myynninedistämistoimenpiteistä vastaava tytäryhtiö (McCo) antamaan markkinointiavustuksia tai vastaavanlaisia taloudellisia avustuksia digitaalisten vuorovaikutteisten kotipäätteiden myyntiin, jos se on tarkoituksenmukaista myös ehdotettujen rahoituskeinojen ja muiden päätöksestä seuraavien muutosten osalta ja jos BiB:n toimitusjohtaja (Chief Executive Officer) on suositellut päätöstä ja BiB:n muut osapuolet ovat sen yksimielisesti hyväksyneet.
B. Tätä ehtoa sovelletaan, jos seuraavat perusteet täyttyvät:
i) Kyseiset digitaaliset kotipäätteet pystyvät vastaanottamaan ja käyttämään kaikkia BiB:n vuorovaikutteisia palveluja Open TV:n tai uudistetussa muodossa.
ii) Operaattori(t), jolle (joille) on ehdotettu annettavaksi markkinointiavustuksia tai vastaavia taloudellisia avustuksia digitaalisten vuorovaikutteisten kotipäätteiden mynnnistä, on sitoutunut (ovat sitoutuneet) antamaan kapasiteettia BiB:n vuorovaikutteisten palvelujen käyttöön ajaksi, joka vastaa aikaa, jolle BiB on hankkinut transponderikapasiteettia.
iii) Jos kaikille kolmelle muulle BiB:n osakkeenomistajalle on odotettavissa kaupallista etua ehdotuksesta (riippumatta kunkin osuudesta BiB:ssä), tarvitaan lisäksi BiB:n tilintarkastajien lausunto, jonka mukaan ehdotus ei ole kokonaisuutena huomattavasti epäedullisempi kuin BiB:n liiketoimintasuunnitelman mukaisten BiB:n kotipäätteiden myynnin markkinointiavustusten antaminen. Tilintarkastaja voi ottaa huomioon kaikki merkityksellisinä pitämänsä tekijät, mukaan lukien ehdotukseen liittyvien riskien ja hyötyjen punnitseminen ja niiden vertaaminen BiB:n kotipäätteiden markkinointiavustusten riskeihin ja hyötyihin.
iv) Ehdotuksessa
a) ei edellytetä BSkyB:n sitoutuvan antamaan BiB:lle tai McCo:lle muuta rahoitusta yhteisyrityssopimuksessa sovitun lisäksi;
b) tarkoitettua toimintaa ei rahoiteta tuloilla, jotka voitaisiin muuten antaa BSkyB:lle jakokelpoisina voittoina;
c) BSkyB ei menetä yhteistä määräysvaltaa BiB:ssä ehdotuksessa tarkoitetun toiminnan vuoksi, jos toiset osakkeenomistajat sitoutuvat antamaan lisärahoitusta BiB:lle, mutta BSkyB ei.
v) Ehdotuksessa ei vähennetä varoja, joita hyväksytyssä liiketoimintasuunnitelmassa on ajateltu markkinointiavustuksiksi digitaalisiin vuorovaikutteisiin DTH-kotipäätteisiin.
Ehto 6: (Ehdollinen pääsy ja Simulcrypt)
A. BSkyB ja Sky Subscribers Services Limited, jäljempänä "SSSL", vahvistavat, että SSSL tarjoutuu kehittämään ja käyttämään Simulcrypt-järjestelmiä kaikkien niiden ehdollisen pääsyn tarjoajien kanssa, jotka hallinnoivat pääsyä muihin kuin SSSL:n digitaalitelevisioiden salauksenpurkulaitteisiin Yhdistyneessä kuningaskunnassa. Tämä Simulcrypt-järjestelmien kehittämistä ja käyttöä koskeva tarjous on voimassa poikkeusluvan voimassaolon ajan.
B. SSSL vahvistaa kirjallisesti tarjouksensa Simulcrypt-järjestelmien kehittämisestä 21 päivän sisällä ehdollisen pääsyn tarjoajan määrämuotoisesta kirjallisesta pyynnöstä (ja BSkyB varmistaa, että SSSL tekee näin).
C. SSSL käyttää kohtuuden rajoissa kaikkia keinoja varmistaakseen, että Simulcrypt-järjestelmät ovat käyttökunnossa 12 kuukauden kuluttua asianmukaisesta pyynnöstä tai osapuolten välillä sovitun määräajan kuluessa (ja BSkyB varmistaa, että SSSL tekee näin). BSkyB ja SSSL toimivat kaikin tavoin yhteistyössä ehdollisen pääsyn tarjoajan kanssa (ja sen teknologian toimittajan kanssa, jos tämä ei ole sama) saavuttaakseen tämän tavoitteen.
D. Jos BSkyB tai SSSL ei pysty täyttämään määräaikavaatimusta, Oftelille on jätettävä perusteltu hakemus määräajan pidentämiseksi viimeistään kuukautta ennen määräajan päättymistä; pidennystä koskeva hakemus on hyväksyttävä, jollei kykenemättömyys määräaikavaatimuksen noudattamiseen johdu pääosin tai yksinomaan BSkyB:n tai SSSL:n tuottamuksesta. Oftel ilmoittaa komissiolle kirjallisesti syyt, joiden vuoksi se hyväksyy tai hylkää hakemuksen pidentämisestä, vähintään kaksi viikkoa ennen päätöksen tekemistä. Jos komissio ei vastusta Oftelin ehdotusta kahden viikon kuluessa, katsotaan, että komissio hyväksyy ehdotuksen.
E. Tätä ehtoa sovelletaan, jos seuraavat edellytykset täyttyvät:
i) Ehdollisen pääsyn tarjoaja, joka haluaa käyttää Simulcrypt-järjestelmää (ja sen teknologian tuottaja, jos tämä ei ole sama yritys) toimii kaikin tavoin yhteistyössä SSSL:n kanssa ja tarvittaessa myös SSSL:n teknologian tuottajan News Digital Systems Limitedin, jäljempänä "NDS", kanssa kehitettäessä Simulcrypt-järjestelmää SSSL:n hallinnoiman NDS-teknologian ja ehdollisen pääsyn tarjoajan käyttämän ehdollisen pääsyn järjestelmän välille ja suostuu oikeudenmukaisiin ja kohtullisiin kaupallisiin ehtoihin tällaista kehitystyötä varten.
ii) Ehdollisen pääsyn tarjoaja suostuu SSSL:n kanssa oikeudenmukaisiin ja kohtuullisiin kaupallisiin ehtoihin Simulcrypt-järjestelmän toimintaan liittyvien käytössä olevien järjestelmien osalta, mukaan lukien rajoitukseton tarvittavan datan vaihtaminen.
iii) Ehdollisen pääsyn tarjoajan järjestelmän tietojen turvaamista ei vaaranneta siten, että se uhkaa SSSL:n käyttämää turvaamisjärjestelmää.
Ehto 7: (Subvention takaisinperintä)
A. BiB:n osapuolet vahvistavat, että McCo hoitaa markkinointiavustusten takaisinperintätehtävänsä Yhdistyneessä kuningaskunnassa järjestelyjen mukaisesti, joita se tekee SSSL:n ja tarvittaessa toisten ehdollisen pääsyn ja pääsynvalvonnan tarjoajien kanssa, joista jokainen on, tai tulee asianomaisena aikana olemaan, Yhdistyneen kuningaskunnan sääntelyjärjestelmän alainen.
B. McCo voi periä markkinointiavustukset takaisin, jos seuraavat edellytykset täyttyvät:
i) Markkinointiavustusten takaisinperintä toteutetaan
a) veloittamalla asiakkaita yleisradiolähetysten ehdollisen pääsyn palveluista (mukaan lukien BSkyB);
b) veloittamalla asiakkaita pääsynvalvontapalveluista (mukaan lukien BiB:n tytäryhtiö, joka harjoittaa toimintaa vuorovaikutteisen palvelualustan operaattorina, "Services Co")
ja veloitukset tehdään oikeudenmukaisilla, kohtuullisilla ja syrjimättömillä perusteilla.
ii) Ehdollisesta pääsystä ja pääsynvalvonnasta perittäviin maksuihin sisällytetty subvention takaisinperinnän osuus perustuu korttikohtaiseen veloitukseen (ehdollisen pääsyn osalta) tai valtuutuskohtaiseen veloitukseen (pääsynvalvonnassa), ja perusteet voivat vaihdella ajan mittaan, edellyttäen että
a) erilaisia maksuja voidaan veloittaa ehdollisen pääsyn ja pääsynvalvonnan eri luokilta, kunhan erottelu ei vääristä, estä tai rajoita kilpailua seuraavien ehdollisen pääsyn ja pääsynvalvonnan palvelujen ostajaryhmien jäsenten kesken tai näiden ryhmien välillä: yleisradiotoiminnan harjoittajat, yleisradiopalvelujen vähittäismyyjät, BiB Services Co ja sen kilpailijat, BiB Services Co:n kilpailijat keskenään, ja mitkä tahansa ajoittaiset ehdollisen pääsyn ja pääsynvalvonnan palvelujen ostajaryhmät;
b) ehdollisen pääsyn ja/tai pääsynvalvonnan palvelujen tukkuostajille voidaan tarjota eri vaihtoehtoja syrjimättömillä perusteilla.
iii) Takaisinperintä
a) toteutetaan ohjelman (tai ohjelmien) mukaisesti, jossa takaisinperittävät maksut jaetaan objektiivisesti yleisradiotoiminnan ehdollisen pääsyn palveluja ostavien asiakkaiden ja pääsynvalvontapalveluja ostavien asiakkaiden kesken, ja
- on pyydetty televiestintäyksikön pääjohtajan mielipide,
- televiestintäyksikön pääjohtajalle on annettu ennakkoilmoitus toteutettavan ohjelman muodosta viimeistään 30 päivää etukäteen, ja
- televiestintäyksikön pääjohtaja ei ole vastustanut tämän muotoisen ohjelman toteuttamista;
tai
b) toteutetaan toisella televiestintäyksikön pääjohtajan ajoittain vaatimalla tavalla, taikka
c) toteutetaan tavalla, joka määritetään riidan ratkaisuksi:
- toimivaltaisessa tuomioistuimessa,
- toimivaltaisessa kansallisessa viranomaisessa,
- menettelyssä, josta säädetään direktiivissä 95/47/EY tai Yhdistyneen kuningaskunnan sääntelyjärjestelmässä tai muussa direktiivin tai sääntelyjärjestelmän täytäntöönpanosta annetussa soveltuvassa kansallisessa laissa tai asetuksessa taikka soveltuvassa pääsynvalvontapalvelujen tarjoamisesta annetussa laissa tai asetuksessa,
- soveltuvassa ja riippumattomassa välimiesmenettelyssä, jonka BiB:n osapuolet varmistavat olevan myös ulkopuolisten käytettävissä.
C. Tämän ehdon oletetaan olevan täytetty, jos BiB:n osapuolet ovat toimineet Yhdistyneen kuningaskunnan sääntelyjärjestelmän mukaisesti.
D. Tässä ehdossa televiestintäyksikön pääjohtajaan tehdyillä viittauksilla tarkoitetaan myös muita sääntelyviranomaisia tai valvontaelimiä, joille Yhdistyneen kuningaskunnan sääntelyjärjestelmän valvonta on kulloinkin uskottu.
Ehto 8: (McCo:n velvollisuus luovuttaa tietoja)
A. BiB:n osapuolet varmistavat, että McCo ei millään tavalla erottele BiB Services Co:ta ja muita osapuolia, joiden etua asia koskee, kysymyksissä, jotka liittyvät;
i) McCo:n vastuulla olevaan teknisen tiedon levittämiseen;
ii) McCo:n vastuulla olevaan teknisten tietojen sellaisten muutosten levittämiseen, jotka voivat vaikuttaa osapuolten, joiden etua asia koskee, kykyyn käyttää BiB:n ominaisuuksia kyseiseen tarkoitukseen.
B. Kun BiB-yhtymään kuuluva yhtiö vastaanottaa ulkopuoliselta määrämuotoisen pyynnön, joka ei kuulu sen vastuualueeseen vaan toisen osapuolen vastuualueeseen, se luovuttaa kymmenen työpäivän kuluessa jokaisen sellaisen henkilön nimen ja osoitteen, jonka se olettaa voivan antaa tällaista teknistä tietoa ja lähettää pyynnön eteenpäin sellaiselle henkilölle tai henkilöille.
Ehto 9: (BSkyB:n velvollisuus luovuttaa tietoja)
BSkyB:n on toteutettava seuraavat toimenpiteet BiB:n kotipäätteiden toiminnallisia piirteitä koskevien teknisten tietojen levittämiseksi:
a) BSkyB tai SSSL toimittaa osapuolelle, jonka etua asia koskee, salassapitosopimuksen kymmenen työpäivän kuluessa siitä, kun BSkyB tai SSSL on vastaanottanut kyseisen osapuolen määrämuotoisen pyynnön.
b) BSkyB toimittaa osapuolelle, jonka etua asia koskee, luettelon teknisistä tiedoista, jossa eritellään kaikki täydentävää teknistä sopimusta edellyttävät kohdat, jos kyseinen osapuoli haluaa luettelon. Luettelo toimitetaan kymmenen työpäivän kuluessa siitä kun osapuoli, jonka etua asia koskee, on vastaanottanut salassapitosopimuksen määrämuotoisella tavalla ja allekirjoittanut sopimuksen.
c) BSkyB toimittaa kenelle osapuolelle tahansa, jonka etua asia koskee, jäljennöksen kaikista teknisten tietojen kohdista, jotka sellainen osapuoli on pyytänyt ja joka on saanut luettelon teknisistä tiedoista b alakohdan mukaisesti. Jäljennökset toimitetaan kymmenen työpäivän kuluessa määrämuotoisen pyynnön vastaanottamisesta. Jos tietyn piirteen käyttöoikeus edellyttää täydentävää teknistä sopimusta, määräaika alkaa kulua määrämuotoisella tavalla vastaanotetun allekirjoitetun täydentävän teknisen sopimuksen vastaanottopäivästä. Täydentävä tekninen sopimus toimitetaan osapuolelle 10 työpäivän kuluessa kyseisestä pyynnöstä.
d) BSkyB ilmoittaa osapuolille, joiden välitöntä etua asia koskee, BiB:n kotipäätteen tekniseen eritelmään tehdyistä muutoksista välittömästi sen jälkeen, kun se on ilmoittanut tästä BiB:n kotipäätteen valmistajalle.
e) BSkyB ilmoittaa kaikista toiminnallisista muutoksista osapuolille, joiden välitöntä etua asia koskee:
i) toiminnallisten muutosten suunnitteluvaiheessa heti kun tekninen eritelmä on valmis ja ennen kuin se testataan; BSkyB ilmoittaa samalla myös arvioidun ajan, jolloin muutokset otetaan käyttöön;
ii) edellä tarkoitettujen suunnitelmien ja niitä koskevien aikojen muuttuessa heti kun kyseisestä suunnitelman muuttamisesta on päätetty;
toiminnallisen muutoksen määritelmän ensimmäisen poissulkevan alakohdan mukainen tieto, joka vaikuttaa osapuolten, joiden välitöntä etua asia koskee, kykyyn jaella yleisradiolähetys- ja/tai vuorovaikutteisia palveluja BiB:n kotipäätteiden kautta, on kuitenkin annettava kyseisille osapuolille niin pian kuin kohtuuden rajoissa on mahdollista.
f) BSkyB varmistaa, että SSSL noudattaa a-e alakohdassa tarkoitettuja toimenpiteitä sen vastuualueeseen kuuluvien teknisten tietojen osalta.
g) Jos BSkyB tai jokin BSkyB-yhtymään kuuluvista yrityksistä saa sen vastuualueen ulkopuolelle jäävää mutta toisen osapuolen vastuualueeseen kuuluvaa teknistä tietoa koskevan määrämuotoisen pyynnön osapuolelta, jonka etua asia koskee, kyseinen yritys luovuttaa kymmenen työpäivän aikana jokaisen sellaisen henkilön nimen ja osoitteen, jonka se olettaa voivan antaa tällaista teknistä tietoa, ja lähettää pyynnön eteenpäin sellaiselle henkilölle tai henkilöille.
Ehto 10: (Ehtojen kiertämisen estäminen)
A. BiB:n osapuolet varmistavat, etteivät toiset BiB-yhtymään kuuluvat yritykset tee mitään sellaista, joka katsottaisiin ehdossa 2 olevan A kohdan tai ehdoissa 7 ja 8 asetettujen vaatimusten rikkomiseksi, jos McCo toteuttaisi teot, tai jonka seurauksena kyseisten vaatimusten vaikutukset vältetään.
B. Mainittujen vaatimusten rikkomista ei katsota tämän ehdon rikkomiseksi, ellei se riko jotakin ehdoissa 2, 7 tai 8 asetettua ehtoa.
3 artikla
Näiden ehtojen rikkomiseksi ei katsota 2 artiklassa asetettujen ehtojen 7, 8 ja 9 rikkomista ja soveltuvin osin Yhdistyneen kuningaskunnan sääntelyjärjestelmän rikkomista, jollei rikkominen vaikuta näiden ehtojen tavoitteiden toteutumiseen seuraavasti:
a) rikkomiset ovat olleet selviä ja vakavia;
b) rikkomiset ovat aiheuttaneet vakavia ja olennaisia haittavaikutuksia kolmannelle;
c) rikkomiset ovat aiheuttaneet korjaamatonta ja vakavaa vahinkoa kolmannelle;
d) lukuisat rikkomiset, vaikka yksittäiset rikkomiset ovat vähäisiä, osoittavat jatkuvaa ehtojen laiminlyöntiä. Jos rikkominen sisältyy sopimusehtoon, jota on käytetty useammassa kuin yhdessä sopimuksessa, tai tietyn alan kauppatapaan, katsotaan se kuitenkin ainoastaan yhdeksi rikkomiseksi riippumatta tällaisten sopimusten määrästä tai kauppatavan mukaisen menettelyn esiintymismäärästä;
e) rikkomiset vaikuttavat osapuoliin, joiden etua asia koskee ja jotka tällä hetkellä tarjoavat palveluja BiB:n kotipäätteiden välityksellä, ja rikkomiset ovat olleet pitkäaikaisia (riitojenratkaisumenettelyn kestoa lukuun ottamatta). Jos rikkominen sisältyy sopimusehtoon, tässä alakohdassa tarkoitettu aika alkaa siitä hetkestä, jolloin sopimusehdossa tarkoitetut olosuhteet toteutuvat, ja se kestää niin kauan kuin kyseiset olosuhteet jatkuvat.
4 artikla
Liitteessä II on määritelty 2 artiklan ehdoissa käytettyjä käsitteitä.
5 artikla
Tämä päätös on osoitettu seuraaville:
BT Holdings Limited Newgate Street London EC1A 7AJ United Kingdom
British Sky Broadcasting Limited Grant Way Isleworth Middlesex TW7 5QD United Kingdom
Midland Bank plc 27-32 Poultry PO Box 648 London EC2P 2BX United Kingdom
Matsushita Electric Europe (Headquarters) Limited Furzeground Way
Stockley Park
Uxbridge Middlesex UB11 1DD United Kingdom
Tehty Brysselissä 15 päivänä syyskuuta 1999.

Labels: 12
4